text:
Niðanfyri er talan endurgivin, sum Jóannes Hansen helt í gjár í samband við at hann setti Bátafestivalin á Toftum.
Her grør um gangandi fót
Góðu gestir og bygdafólk.
Flaggdagin fyri fimm árum síðani var eg á flogvøllinum. Ørindini vóru at taka ímóti yngru dóttrini og hennara kæru. Eftir fimm ár í útlegd fluttu tey heim aftur á klettarnar. Tey vóru fýra, sum komu heim, og á biltúrinum eystur eftir í meginøkinum spurdi eldra gentan, sum tá var fimm ára gomul, hví tað vóru so nógv fløgg at síggja í øllum bygdunum.
Abbin svaraði, at tað var tí, at vit øll – omman og abbin, mosturin og hennara familja í Saltangará, omman og abbin í Fuglafirði og øll teirra og allir føroyingar – vóru so fegin um, at tey nú vóru flutt aftur til Føroya at búgva og at tað eisini var tí, at tað var flaggdagur.
Fyri fimm árum síðani búðu tað 1208 fólk í Nes kommunu. Nú er fólkatalið á Nesi, Toftum og Saltnesi 1329. Fólkavøksturin hevur í fimm ár verið 10 prosent ella 2 prosent um árið. Um vit sammeta við stórar fólkavøkstir á globalum plani, so er vøksturin í India 1,2 prosent. Hesin vøksturin er so stórur, at hann fer at bera við sær, at India um ikki so ógvuliga langa tíð fer at vera heimsins fólkaríkasta land. Nú er Kina heimsins fólkaríkasta land. Men har er vøksturin nú bara 0,5 prosent. Tað er orsaka av eitt barnapolitikkinum, sum hevur verið galdandi síðani 1979, at fólkavøksturin í Kina er lækkaður úr 2,8 prosentum og niður í 0,5 prosent ella bara í ein fjórðing av tí, sum fólkavøksturin nú er í Nes kommunu.
At fólkatalið vaks ótamt plagdi at vera roknað at vera ein vanlukka, tí tað bar við sær, at tað vóru fleiri munnar at metta, uttan at framleiðslan varð størri.
Her hjá okkum er fólkavøkstur roknaður at boða frá góðum. Tað er tí, at tað er liviligt, at børn og vaksin trívast, og at tað er pláss fyri øllum. Arbeiðsloysið er lítið og einki, og tí ber skjótt vaksandi fólkatalið meiri vælstand og vælferð ella vælferð og vælstand við sær.
Tíðir broytast og siðir skifta. Vit fluttu higartil til Toftir at búgva í 1987 og skjótt eftir var eg kommunuskrivari í eitt ár, meðan Alfred Olsen saman við konuni var í Keypmannahavn.
Tá varð nógv útbygt niðri við sjógvin. Stór útbygging var frá Toftagjógv og suðureftir, og her í Oyrum var bátahylurin nógv víðkaður. Tá ráddi tað um at økja um atløguplássini hjá skipum og smærri og størri útróðrarbátum. Hesi stóru tredivu árini er talið á skipum nógv lækkað, og útróðrarbátarnir eru fáir.
Kortini er eingin trupulleiki at veiða, tí kapasiteturin hjá einstaka skipinum og bátinum er nógv størri. Maskinorkan er økt, og tól og amboð eru so nógv betri.
Hóast útróðrarbátarnir eru færri, so er talið eins høgt ella hægri á førum, sum flóta her í Oyrahavnini. Tráðanin ella næstan sjúkan at flóta er stór, og vælstandurin ger, at førini, sum vanliga liggja her og ikki minst øll tey, sum eru komin higar at vitja í dag, eru bæði størri, snøggari og meiri skjóttgangandi. Í staðin fyri at bátarnir altíð vóru amboð í stríðnum fyri at fáa fong til vega í knógvanini fyri at yvirliva, so er livifóturin nú so høgur, at bátarnir hjá nógvum eru amboð at spenna frá í og njóta lívið, tá ið dagsins setningur er útintur.
Tað boðar frá góðum livikorum, og tað hava vit alla orsøk at fegnast um.
Lítlum báti rekist eg á, áraleysur at kalla.
Vit kenna øll hesa regluna og aldurin lærir okkum veruleikan at Tíðin rennur sum streymur í á.
Tað var Fríðrik Petersen, sum yrkti henda sálmin. Tað gjørdi hann á nýggjárinum í 1892 ella nøkur ár eftir, at hann var komin úr útlegdini og aftur til Føroya. Hann vaks upp her inni í Saltnesi, og hevði verið burturi síðani hann tólv ára gamal fór til Havnar at ganga í skúla. So var hann í Íslandi og leyk stundentsprógv og í Danmark og las gudfrøði, áðrenn hann kom aftur til Føroya og var prestur á Sandi við bústaði í Todnesi og í Suðuroy við bústaði í Leirum í Hvalba. So var tað, at hann bleiv prestur á Nesi og próstur í Føroyum.
Meðan hann var prestur í Suðuroy var tað, at hann yrkti Tíðin rennur sum streymur í á.
Sum vit øll onnur hugsaði hann um lívið og tað, sum farið var, og tað sum bíðaði.
Hann mintist aftur á barnaárini, tá ið pápin, Jóannes, sum var ættaður úr Útistovu í Vági í Klaksvík, var lærari her og fekst við so mangt annað eisini. Konu fann hann sær millum næmingarnar í skúlanum – Súsonnu uttan úr Forná á Nesi – og Fríðrikur og tey vóru tólv systkin.
25. mars í ár var merkisdagur, tí tá vóru tað 200 ár síðani, at V. U. Hammershaimb var føddur. Vit kenna hann sum stóra málmannin og faðir at okkara skriftmáli. Hammershaimb varð føddur á løgmansgarðinum á Steig í Sandavági. Pápin doyði longu árið eftir – í 1820 – og tvey ár seinni, tá ið Venzel var trý ára gamal, fluttu mamman, hann og systurin til Havnar, har hann vaks upp.
Tá ið Fríðrik Petersen var smádrongur, var Hammershaimb prestur og próstur á Nesi. Har búðu hann og konan og børnini í prestagarðinum, sum nú er karmur um virksemið hjá Bygdasavninum í Nes kommunu. Hammershaimb hjúnini stóðu á odda, tá ið prestagarðurin varð bygdur.
Hammershaimb kom á Nes í 1862. Tá var Fríðrik Petersen níggju ára gamal. Hann var áhugaður í at læra og lesa og gekk nógv út í prestagarðin. Vit síggja henda smádreingin fyri okkum, sum hann gongur úr Skúla í Saltnesi, út um Sýnina og umvegis heimrustina og Heygarnar og Torkilsheyggj og oman í prestagarðin.
Samlaða fólkatalið her í økinum var tá niðanfyri 300.
Á Nesi hitti Fríðrikur synirnar hjá Hammershaimb. Hjalmar, sum var trý ár yngri enn Fríðrikur og Jørgen, sum var seks ár yngri enn Fríðrikur. Teir vórðu vinmenn fyri lívið, og tá ið teir fóru til Havnar at ganga í skúla, gingu Hjalmar og Fríðrikur um kvøldarnar til latín og franskt hjá Bergh yvirlærara.
Kanska hevur Fríðrikur viðhvørt róð út á Nes ella hann er sloppin í bát saman við onkrum øðrum. Tað var ómakaleysari at rógva ella sigla við seglum, enn tað var at ganga. Vindurin og árarnar syrgdu fyri tí orkuni, sum gongulimirnir annars skuldu syrgja fyri.
Hammershaimb var ógvuliga upptikin maður og ferðaðist nógv. Men tað skilst, at hann eisini dugdi at njóta løturnar, tá ið tað bar til at spenna frá. Hann var tá tíðliga í fjøritunum og harvið upp á tað besta, og ivaleyst hevur hann givið sær stundir at siga dreingjunum frá um tað, sum hann hevði upplivað.
Teir hava úr vindeyganum sæð út á Skálafjørðin og Tangafjørð, norður í Sundalagið og suður í Nólsoyarfjørð. Bæði í logn og silvitni á sumri, tá ið ljósið spælir og vetrardagar, tá ið myrkrið hevur valdið og brotini og dunið á Flesjunum síggja út sum heitar keldur og gosfjøll.
Bátar og skip vóru at síggja, men ferðslan var ikki so nógv. Prósturin varð skjútsaður suður til Havnar og aðrastaðni kring landið í embætisørindum, og viðhvørt sóust skip úr útlandinum fara inn á Havnina.
Teir, sum róðu og sigldu, vóru meinkunnugir í ráki, streymi, íðum, afturundirgerðum og øllum øðrum, sum hevði við sjógv, sigling og at rógva at gera, og myndin var sólarklár fyri øllum, tá ið Fríðrikur seinni yrkti
Lítlum báti rekist eg á, áraleysur at kalla.
Einki er at ivast í, Hammershaimb hevur sagt synunum og Fríðriki frá um, hvussu tað gekk, tá ið hann fyrstu ferð sigldi úr Føroyum og til Danmarkar. Tað var í hvussu so er ein ferð, sum hann ongantíð gloymdi:
Hann var tólv ára gamal, tá ið hann í oktober 1831 fyrstu ferð fór úr Føroyum. Mamman fór niður saman við honum, nú hann skuldi niður til Keypmannahavnar at lesa. Tey fóru við skonnartbrigguni Auroru, og Hammershaimb fortaldi soleiðis:
Tá ið vit nærkaðust Hetlandi fingu vit storm av útsynningi suðri, sum gjørdi, at vit í fleiri dagar rókust eysturi á Tróndheimsleiðini – og vit kundu lagt aftrat við yrkingini hjá Fríðriki “áraleys at kalla”.
Tá ið vit um morgunin spurdu kapteyn Jensen, sum var havnarmaður, hvussu tað stóð til, svaraði hann “Til Spitsbergen”. Tað vil siga, at hann hugsaði møguleikan, at skonnartin fór at reka heilt upp til Svalbard.
Skansaklædningurin fór, áðrenn hann hækkaði. So bóru seglini Auroru suðureftir, og eitt kvøldið varð boðað frá, at vitin á Stætti var beint fyri stavni, sigur Hammershaimb og heldur fram í frásøgnini fyri synunum og Fríðriki og okkum øllum:
Tað vóru óttafullir tímar, sum nú komu, tí í hesum nógva vindinum gjørdist neyðugt at seta fleiri segl á fyri at sleppa um tangan: skipið fekk ferð, men skalv og legðist nógv á liðina, men tað eydnaðist; vit vóru glað at síggja vitan miðskips í læ, tey nýliga settu seglini vórðu tikin og hini repað, skipið rættaði seg aftur og helt sína kós víðari; tá lætnaði hjá okkum.
So gekk tað so gleðiliga suðureftir við góðum byri av landnyrðingi og norðri. Vit nærkaðust sunnasta endanum á norsku vesturstrondini og settu okkum at møsna og fyrigykla okkum: “Í morgin fara vit fram við Lindesnesi.”
Men so var ikki; hann makaði vindin og lækkaði aftur niður í sunnan.
Hammershaimb hevur í prestagarðinum á Nesi greitt synunum og Fríðriki frá allari hesari ferðini. Tað eru ikki stundir at gera meiri við tað her. Tey, sum eru áhugað kunnu lesa í endurminningunum hjá Hammershaimb, sum fyrrverandi starvsfelagi mín á Læraraskúlanum og arbeiðsgrevi Jonhard Mikkelsen í Vestmanna – Sprotamaðurin – gav út av nýggjum í sambandi við 200 ára føðingardagin.
Veður og vindur spældu so stórt puss, at tað var neyðugt við vetrarlegu í Noregi, og Aurora kom ikki til Keypmannahavnar fyrr enn 26. februar í 1832. Tá vóru tað fimm mánaðir síðani, at tey fóru av Havnini.
–
Tá ið vit fyri skjótt einari fjórðingsøld síðani búðu eitt lítið ár í Oxford, segði ein lærari mær uppundir jól, at tey fóru út til sjógvin at halda nýggjár. Tað var siðvenja hjá teimum og so nógvum øðrum. Hann spurdi so, um vit ætlaðu okkum út til strondina at uppliva havið og so fortaldi hann mær, at tað var stórsligið at síggja, hvussu tað skiftir millum blikalogn og storm og illveður og villar bylgjur.
Hann hevði ilt við at ímynda sær pallmyndina, tá ið eg fortaldi honum, at har, sum vit búgva, síggja vit sjógvin alla tíðina – í logn og sum ein sveiti, og tá ið tað av álvara sær ófantaligt út, og at vit eru áhugað í at hoyra veðurforsøgnina, tí ættin hevur so nógv at siga fyri, hvussu veðrið verður. Hann undraðist, tá ið eg segði honum, at vit dagliga síggja skip og bátar fara framvið køksvindeyganum og helt fyri, at fyri slíkt útsýni mundu vit hava betalt nógvar pengar.
Tá ið eg kom aftur úr Klaksvík í gjárkvøldið, lógu fleiri bátar í bátahylinum í Søldarfirði, og aftur í dag hevur verið møguleiki úr vindeyganum at síggja bátar fara inneftir fjørðinum og nú fyri einari løtu síðani í stórum tali at fylgjast út um grynnuna og leggja at landi her í Oyrum. Ein føgur sjón sum Hammershaimb og Fríðrikur fyri 100 – 150 árum síðani ikki høvdu møguleika fyri at ímynda sær fór at verða veruleiki.
Tað er ikki neyðugt at hugsa so nógv um streym og rák, tí maskinorkan er so stór, og bátarnir eru so væl bygdir og snøggir. Áhugin fyri at taka reyðfiskaroyndina er stórur, og tað sigur okkum, at teir og tey eru framvegis nógv, sum halda seg hava tørv á at læra og duga tað, sum skilamenn fyrr í tíðini fingu inn við móðurmjólkini. Teir sum vóru føddir við ár í hond.
–
Tá ið Fríðrikur gekk úr Saltnesi og út á Nes var tað fátæksligt her á leið.
Helgi Jacobsen endurgevur í fínu bygdasøguni tað, sum Jørgensen prestur í 1845 sigur um støðuna:
“Tað er bart út sagt skaðiligt, at ov nógv fátæk fólk búseta seg á sama stað. Hetta síggja vit av royndum. Umframt bøndurnar eru á Toftum nógv fátæk fólk – 22 giftar familjur – eg haldi, at vit áttu at sloppið burtur úr hesum fátækadømi.
Í ringum tiðum hevur neyðin altíð verið stór á Toftum, og tað er bara til bøndurnar, at tey fátæku hava kunnað leitað fyri at fáa hjálp”.
Jørgensen sá ikki stórvegis útvegir fyri, at støðan fór at batna. Eitt nú helt hann ikki, at útróðurin fór at bjarga toftafólki, og helst hugsaði hann her um, hvussu nógv størri fyrimunir bygdirnar longur norðuri á oynni høvdu at lívbjarga sær við fiski:
“Hava fólk ongan seyð, mugu tey vinna sær til lívsuppihald við útróðri ella á annan hátt útvega sær tað, ið tørvur er á fyri at liva. Men Toftir eru ikki nøkur útróðrarbygd, og vit skulu ikki rokna við, at hvør sum helst, ið fær eina lítla trøð, fer at vera handverkari.
Finna vit ikki aðrar vinnuvegir, fer fátækradømið at vaksa. Tað er tí bara ein vegur fyri at fáa framburð í landinum og at menna vinnuna og økja um fólkatalið: endi má fáast á einahandlinum, soleiðis at føroyingar á øllum økjum gerast frælsir. Eftir eina stutta og væl skipaða fyrireikingartíð munnu føroyingar síðani fáa fríhandil”, var niðurstøðan hjá Jørgensen.
Vit vita, hvussu tað gekk. Helgi greiðir frá um teir, sum sóu møguleikan og fyrireikaðu bæði á sjógvi og landi. Fólkatalið vaks so spakuliga, og nógv tey flestu livdu av útróðrinum, sluppfiskiskapi og seinni línubátunum. Tann fyrsti av øllum, Vesturhavið Blíða, kom jú til Toftir.
–
Robert Joensen taldist millum barnagóðu grannar okkara á Heygum í Klaksvík. Hann var kommunuskrivari, granskari og høvundur, sum ríkaði okkum við bókum um gerandisdagin hjá okkara forfedrum í bø og haga og á sjónum. Ein av bókunum eitur Útróður 1845 – 1945. Har skrivar hann um millum annað um ein útróðrartúr við deksbátinum Varpinum.
Vit geva honum orðið, tá ið teir eru á veg inn í Skálafjørð eftir sild at brúka sum agn:
Tá ið vit snara inn um Eystnes, kemur ein motorbátur út við landinum.
“Her koma toftamenn”, sigur formaðurin, ið júst snarar róðurrokkinum. “Óførir útróðrarmenn, teir leggja nógv fyri, og við Skálafjørðinum hava teir altíð sildina góða”.
Og Robert heldur fram:
Komnir inn í Skálabotnin liggja ikki færri enn seks motorbátar úr Klaksvík har og vænta sær agn til keyps. Klokkan er tvey mánanáttina. Ein heil fjøld av útróðrarmonnum er komin saman í hesi lítlu bygd á Føroya besta sildafirði. Ei undur í, at útróðrarmenn lata orð falla um, hví so fáir útróðrarbátar eru á Skálafjørðinum, her sildin so at siga altíð er tøk. “Ov lítið fyriskipað uppi á landi”, er einasta svarið frá útróðrarmonnum. Og so leggur Robert aftrat, at helst er tað so.
Nú eru vit í 2019. Tølini siga, at tað ongastaðni er so stórur fólkavøkstur og vøkstur í skattainntøkunum, sum tað er kring Skálafjørðin. Her er væl skipað fyri, tað er arbeiðið til allar hendur, og ungdómar og tey, sum arbeiða, ferðast aftur og fram fleiri ferðir um dagin.
Fólk og fyritøkur hava sæð og síggja møguleikarnar. Ein av heilt stóru fyritreytunum, sum er orsøk til nógva lívið og menningina, er undirstøðukervið. Í sekstiárunum varð av álvara farið undir útbyggingar av havnum, vegum og brúm her í oynni við Mikkjali Helmsdal á odda. Tveir av teimum, sum hava verið mest og longst uppií, eru úr økinum her á leið. Tann fyrri Niels Pauli Hansen úr Heimistovu á Glyvrum og tann seinni okkara egni Niklas Foldbo.
–
Síðani yngra dóttirin og hennara eftir fimm ára útlegd og flaggdagin fyri fimm árum síðani fluttu heim aftur á klettarnar er nógv hent. Tvey aftrat eru komin í reiðrið, og tey eru millum mong onnur í holtur við at fáa sær tak yvir høvdið her í kommununi. Tað er hugaligt og boðar frá dynamikki, og at tað framvegis verður roknað við møguleikum.
Einasti drongurin í reiðrinum er tvey ára gamli Nóa. Hann hevur so góðan hug at fáast við vatn. Dámar væl at spæla í vaskinum og baðikarinum og verður drigin at hvørjum lítlum hyli. Framtíðin fyri at svara, um hann verður sjómaður, sum tríggir av fýra langabbum vóru, og sum annar abbin og pápin eru, ella um hann fer at virka á landi. Vit vita, at tað er natúrligt, at talið á sjómonnum lækkar. Við tólum og amboðum og framkomnum bátum og skipum fær hvør einstakur meiri burturúr. Í arbeiðsplássum á sjógvi og landi er talan bara um lyklapersónar og serfrøðingar – soleiðis er tað í seinmodernaða vitanarsamfelagnum.
–
Nú fara vit at enda.
Tað er ein góðan summardag í 1921, tíðliga um morgunin. Ein sjey ára gamal havnardrongur stendur har frammi á mjólkarbátinum Ruth og hyggur eftir, hvussu tað skúmar frá bógnum, meðan báturin stillisliga sker seg gjøgnum sjógvin, einki motordunk, eingin rysting. Men hetta er eisini ein stórur dampari, heldur hann, hevur altíð verið til, eins og Kirkjubøreyn ella Nólsoyggin ella Maria í Janstovu.
Hetta er fyrstu ferð, hann sjóvegis er farin heimanífrá. Hann fer ein túr aftureftir. Nøkur fólk sita á lastalúkuni. Har er eisini ein so blíð kona. Hon peikar móti einum landi við nøkrum húsum langt burturi og sigur: “Hatta eru Toftir – har skal eg fara. Men tað verður ikki enn á sinni, at vit koma so langt. Og inn ímillum einastaðni liggja Heiðarnar, har sum tú skalt fara, og tað verður uppaftur longur”. Nei sum hatta landið er stórt, hugsar drongurin, meðan kósin verður sett norður í Sundalagið.
Soleiðis skrivar Petur Háberg í Hugburtingum sínum um Mjólkarbátarnar.
Tað eru 98 ár síðani, hann fór hesa ferðina. Mjólkarbátarnir eru søga, Strandferðlan á Skálafjørðinum er søga, og næsta ár fara vit at koyra undir fjørðinum.
Nýggir møguleikar og nýggjar avbjóðingar. Flesjarnar og rák og streymur og ætt fara at spæla uppaftur minni leiklut.
Menningin hevur verið øgilig, og vit siga saman við Fríðriki
Tíðin rennur sum streymur í ár
títt munnu bylgjurnar falla;
lítlum báti rekist eg á,
áraleysur at kalla.
Í sær sjálvum ljóðar hetta eitt sindur troystarleyst, men tað verður spennandi við nýggjum íðum, bogum, afturundirgerðum, strongum og flesjum.
Tað er neyðugt at stýra við bestu árini. Henni sum saltnesmaðurin Fríðrikur Petersen gav okkum manualin til:
Ein hevur vinurin vilja og mátt
at bjarga mær frá grandi:
Jesus kann føra mín lítla bát
trygt at himnasandi.
Tíðin rennur sum streymur í á
fram í Harrans navni!
Lítlum báti eri eg á, –
Himnastrond fyri stavni.
Takk fyri at tit lýddu á og framvegis góðan bátafestival, sum eg hervið lýsi at vera settan.


c: text/html

text:
Sangur 61
Lær meg, hvussu eg eigi at vera
1. Lívsins gávu fekk eg, Jehova, frá tær,
kann eg geva nakað afturfyri frá mær?
Títt orð hevur kraft, speglar hjarta og anda,
lat meg síggja rætt, um mín sál er í vanda.
Eg gav tær eitt lyfti og tæni tær nú,
at tað er mín gleði, góði Faðir, veitst tú.
Tú kennir mítt hjarta, eg elski tín veg,
og gongst, sum eg vil, so gleði eg teg.
2. Lær meg á at skyna, á Gud, gev mær skil.
Tú sært, hvør eg eri, Faðir, evna meg til,
ja, ger meg til tann, eg so fegin vil vera,
og lær meg í øllum, hvat best er at gera.
(Sí eisini Sl. 18:26; 116:12; 119:37; Orðt. 11:20.)

robotstxt: allowed

filter: keep


text:
Endamál:
- At næmingar lesa.
- At næmingar velja sær evni til at lesa við tí at lesa hvat stendur á baksíðuni á bókini.
- At næmingar læra at eggja öðrum at lesa bökur sum teir sjálvir hava lisið.
Næmingar fáa lista við bókum skrivaðar av ávísum rithövundum.
- Næmingar taka listan við sær á bókasavnið og leita eftir bókum eftir ávísan rithövund.
- Næmingar greina öðrum næmingum frá um bökur sum teir hava lisið ella lurtað eftir.
- Næmingar leggja merki til hvat bókin handlar um; kærleika, ævintýr, mysterium, arging?
Uppgávur:
Lesikapping sum skúla- ella alment bókasavn skipar fyri.
Lesikapping gongur fyri seg soleiðis; næmingar lesa so og so nógvar bökur/síður uppá avmarkaða tíð og greiða stutt frá evninum.
Listi yvir hvat var best umtókt:
- Hvat fyri bók var mest lisin í kappingini?
- Hvat fyri rithövundur var best umtóktur?
- Hvat var evnið í bókunum sum vóru mest lisnar?
Filmur:
Næmingar hyggja at filmi sum er gjördur um onkra góða bók. Sí kapittulin um norrönar filmar.
Uppgáva
- At læra um áhugaverdan rithövund sum skrivar unglingsbökur og at kunna um rithövundin og bökur hansara.
- At eggja næmingum til at skriva sögur, ævintýr og yrkingar um, til dömis, skúlalívið, kærleikan, hjartasorg og samskifti við onnur á ýmsum aldri.


text:
Hann er føddur í Funningi 3/9-1901. Komin til mans tók hann lut í vanligum bygdararbeiði, fór so niður til Danmarkar og tók studentsprógv í 1925. Hann tók so upp lestur við lærdan háskúla og tók løgfrøðisprógv í 1931.
Árini frá 1932 til 1937 var hann sýslumaður í Norðuroya sýslu við bústaði í Klaksvík, í nøkur ár virkaði hann sum løgfrøðiligur ráðgevi í Havn, fekk so í 1951 fulltrúastarv í landsumsitingini, og hetta starv røkti hann, til hann legði frá sær vegna aldur.
Innan føroyskan politikk hevur hann havt mong álitisstørv, alt frá tí fólka-floksveljarar í Eysturoy settu hann inn á ting í 1940, til hann bar seg undan afturvali í 1974.
Poul Petersen er søgukønur maður, sum hildið hevur mangan áhugaverdan fyrilesturin eitt nú í útvarpinum, og bæði bókaverkini, ið eftir hann liggja, viðgera søguligar og samfelagsligar spurningar: »Ein føroysk bygd«, 1968, og »Føroyar í søguni«, 1975.
Úr: Árni Dahl: Bókmentasøga I-III. Fannir. 1980-83. (GG.Seinast dagført í 1983).


text:
So er tilmeldingin til rørslulið fyri seinnu hálvu 2020 opin fyri almennari tilmelding. Gerið so væl og meldið til.
You are browsing archives for
Tag: Tilmelding
Svimjiskúlin 2020
Nú ber til at melda til svimjiskúlan 2020/2021 GG!! Ongi pláss tøk – men tað ber til at skriva børnini upp a biðilista HERGG!! Tilmelding er bindandi og ikki ber til at skifta lið eftir tilmelding. Nýggja svimjihálvárið byrjar 7. september til og við 23. apríl. Faldari um svimjiskúlan er at finna á heimasíðuni hjá […]
Svimjiskúlan 2019
Tilmeldingin til nýggja svimjihálvárið hjá Havnar Svimjifelag letur upp mikudagin 28. august kl 17.00 Meira fæst at vita í faldaranum, sum er borðin til hvørt hús í kommununi mikudagin 21. august. Faldarin finst eisini talgiltur við at trýsta her


text:
Hoyr Trónd Arge, frásøgumann og frásøgumannin, Teitur Joensen siga frá málunum ÍF-KÍ 1-5 (1-2). Hoyr samrøðuna Tróndur gjørdi við Mikkjal Thomassen, høvuðsvenjara hjá KÍ. Hoyr Petur Asbjørn Lervig, frásøgumann siga frá málunum 07 Vestur-Víkingur 1-2 (0-1). Hoyr samrøðurnar Petur Asbjørn gjørdi við Martin Tausen hjá 07 Vestur og Jákup Johansen hjá Víkingi. Hoyr samrøðurnar Heri Simonsen gjørdi við høvuðsvenjararnar, Dan Brimsvík (B36) og Jákup Martin Joensen (EB/Streymur).
26-09-2021, kl. 19:11
2021-09-26: Betrideildin 24. umfar - mál og samrøður
ÍTROTTUR, SAMRØÐUR OG LJÓÐBROT


text:
Saturday, March 1, 2014
Mattias Kapnas vann
Stóra høllin í Norðurlandahúsinum var næstan fullsett í kvøld í sambandi við finaluna í Stella Polaris Tónleikakappingini fyri ungar klassiskar tónleikarar og húsið var á tremur í góðum tónleiki. Longu áðrenn finaluna og í steðginum spældu nakrir dugnaligir ungir menn jazz, teir ganga í Musikkskúla Miðnám á rútmiskari deild, tað var ein fragd at hoyra, spell at vit ikki lurtaðu betri, men tað verður eina aðru ferð. Fólk høvdu nokk so ilt við at tiga, vit vóru rættiliga spent í steðginum og prátið gekk dúgliga um hvør mundi fara at vinna. Støðið var tornhøgt og øll vóru samd um, at tað var gott mann ikki sat í dómsnevndini og skuldi taka dagar ímillum tey ómetaliga dugnaligu ungu fólkini. Allir finalistarnir vóru fínir; Alvi Joensen, Marta T. Johannesen, Mattias Kapnas, Heiðrun Petersen, Birita Poulsen og Ernst Remmel. Eg helt sjálv, at guitarspælarin, Alvi Joensen, var nakað heilt serstakt, tí at hann aftrat virtuosa spælinum, eisini hevði eitt úttrykk, sum um somu tíð tóktist leikandi lætt fult av yvirskoti og sum samstundis rørdi meg sum áskoðara. Men hann gjørdist eisini nummar tvey. Trý fingu eitt deilt fjórða pláss; Marta Torkilsdóttir Johannesen, Birita Poulsen og Ernst Remmel. Alda Sigurdsdóttir Lamhauge og Aksel Remmel vunnu kappingina fyri tónleikarar undir 18 ár og Vár Iversen Lindenskov var nummar eitt hjá luttakarunum undir 12 ár. Dómarapanelið gjørdi eitt gott arbeiði, eg haldi í hvussu so er avgjørt, at tey røttu vunnu. Nummar trý varð tann dugnaliga Heiðrun Petersen, violin, meðan tann suvereni pianisturin, Mattias Kapnas við tí sjálvstøðuga, coola stílinum og ditto tónleikavalinum (Bach og Blak) sannførdi dómararnar og vann. Vit ynskja honum og hinum hjartaliga til lukku við Stella Polaris virðislønini. Eisini ynskja vit okkum øllum hjartaliga til lukku við Musikkskúlanum. Tiltakið varð fyrimyndarliga væl fyriskipað allan vegin í gjøgnum, gott at allir 27 luttakarar fingu rósur og at fleiri virðislønir vóru, eisini til yngru luttakararnar. Vit gleða okkum og bíleggja longu atgongumerki til kappingina næsta ár.
(KP)
Posted by Listin at 10:54 PM


text:
Hesi manna næmingaráðið 202128. september 2021
Næmingaráðsval var tann 27. og 28. september 2021. 17 næmingar og lærlingar stillaðu upp og bjóðaðu seg fram at manna teir 8 sessirnir í næmingaráðnum, sum skuldu veljast. Næmingaráðið hevur 9 limir og ein limur heldur fram frá undanfarna næmingaráðið og skuldi sostatt ikki veljast.
Úrslitið av valinum gjørdist, at hesi er vald:
3. ár á gymnasialum miðnámi: Victoria Martha Hansen, 19b
3. ár á gymnasialum miðnámi: Rókur Geirsson Eystberg, 19Y
2. ár á gymnasialum miðnámi: Yngva Lamhauge, 20ð
1. ár á gymnasialum miðnámi: Suni Dalsgaard, 21m
Fyrireikingarbreyt, serbreyt og FHS: Petur Sigurð í Króki
Klædna, tilvirki, hár: Dulcinea Gala Wamba, 21klæ
Yrkisnám: Dánial Joensen, E1b, og Birita B. Lutzen, T1a
Harafturat heldur Fía Winther Poulsen fram í ráðnum.
Ráðið hevur enn ikki skipað seg. Vit ynskja teimum til lukku við valinum og takka fyri, at valluttøkan var stór og at valið gekk væl.


text:
Tuesday, February 11, 2014
Lotte Nishanthi Winther heldur fyrilestur um Jorn og Pollock
Jorn & Pollock – Kollveltingarleiðir
Í annaðkvøld, mikukvøldið 12.februar verður ein spennandi fyrilestur í Listasavni Føroya um tveir stórar listamenn, danska Asger Jorn og amerikanska Jackson Pollock. Tað er Lotte Nishanthi Winther, sum fer at greiða frá, hon er listfrøðingur mag. art. og granskari á framsýningini Jorn & Pollock - Kollveltingarleiðir, sum Louisiana sýnir fram í løtuni í Humlebæk, DK.
Hon hevur verið við til at skriva stóru bókina, sum kom út í sambandi við framsýningina, og síðsti partur av bókini er skrivaður á Nesi, har Lotte Nishanthi Winther býr saman við synum sínum og manninum, hann er jazzpianistur og starvast í løtuni sum organistur í kirkjuni í Hvalba og á Tvøroyri. Lotte er ættað úr Føroyum í móðirætt, abbin var sandoyingur. Fyrilesturin í Listasavninum byrjar klokkan sjey.
(KP)
Posted by Listin at 12:35 PM


text:
Tey, sum fara undir eina gymnasiala miðnámsútbúgving í 2013, fara at ganga á einari nýggjari breytaskipan. Talan er um eina broytta miðnámsskúlaskipan, soleiðis at nú ganga øll í somu skipan, men á ymiskum breytum. Breytirnar eru 6 í tali.
BúskaparbreytTær eru:
Hvør einstøk breyt, sum hevur sín egna profil, verður skipað við: felagslærugreinum, breytalærugreinum og vallærugreinum.
Breytaútbúgvingarnar eru javnsettar, tá ið talan er um faklig stig, og tær geva allar atgongd til hægri lestur. Tær taka 3 ár. Tó tekur fyrireikingarbreytin bert 2 ár, og er ætlað tilkomnum – 18 ár og eldri.
Í ávísan mun hava breytirnar røtur í teim gomlu skúlunum, soleiðis at búskaparbreytin minnir um hægri handilsskúla, hugbreytin um málsligu deild, náttúrubreytin um matematisku deild, tilfeingisbreytin um Fiskivinnuskúlan, tøknibreytin um HT-útbúgvingina og fyrireikingarbreytin um HF.
Til ber at fáa meira at vita um nýggju skipanina við at lesa faldaran “Gymnasialar útbúgvingar” her á heimasíðuni. Trýst her ella far undir útgávur og kunningarfaldarar.
Inni á www.breyt.net kanst tú royndarvelja á øllum breytunum, og tú kanst longu nú gera tær eina mynd av, hvussu tú kundi hugsað tær títt prógv kom at síggja út, tá tey 3 árini eru lokin.
Umsóknarblað
Tó skulu øll, eins og undanfarin ár, framvegis nýta eitt vanligt umsóknarblað. Tað liggur her.
Vegleiðingin til umsóknarblaðið kann takast niður her.


text:
Massachusetts
Samveldið Massachusetts (enskt: Commonwealth of Massachusetts) er stakríki í Nýonglandi, í landnyrðingshorninum av Sambandsríkinum Amerika. Massachusetts er næststørsta stakríkið í Nýonglandi, næst eftir Maine.
Her í Massachusetts búgva umleið 6,5 mió. fólk. Høvuðsstaðurin og størsti býurin er Boston, næststørsti býur eitur Worcester. Elsti lærdi háskúlin í Amerika, Harvard, er staddur her í Massachusetts.
Í 1788 bleiv Massachusetts stakríki í USA. Norðari parturin í Massachusetts varð seinni til statin Maine. Eyknevni av Massachusetts er Víkstaturin (enskt: Bay State).
Kendi amerikanski rithøvundur Henry David Thoreau er føddur og deyður í býnum Concord í Massachusetts. Náttúra og serliga fuglar hugtaka amerikanska rithøvundin, og hansara tankar um einfaldan livihátt, sum vórðu lýstir í víðagitnu bókini "Walden - Life in the Woods” (1854). Hann búði m.a. við vatnið Walden Pond í Massachusetts árini 1847 til 1849.
Landafrøði[rætta | rætta wikitekst]
Í norðri hevur Massachusetts mark við New Hampshire og Vermont, í suðri við Rhode Island og Connecticut, og í vestri við New York. Atlantshavið liggur í eystri. Áin Connecticut rennur ígjøgnum Massachusetts. Hægsta fjallið er Mount Greylock í útnyrðingsparti av landinum. Tað er 1.069 metrar høgt.
Søga[rætta | rætta wikitekst]
Upprunafólkið[rætta | rætta wikitekst]
Upprunafólkið í Massachusetts eru norðuramerikanskir indiánar av ymsum ættbólkum, ið allir tosaðu tungumál, sum hoyra til eysturalgonkinska bólkin í algonkinsku málættini. Fyri 500 árum síðan búði ættbólkurin Massachusetts fram við eysturstrondini. Hetta fólkið var partur av Wampanoag-sameiningini. Í miðpartinum av Massachusetts búðu fólk av Nipmuck-ættbólkinum og í vestara parti livdi ættbólkurin Pocumtuc.
Niðursetufólkið[rætta | rætta wikitekst]
Bretskir keypmenn og átrúnaðarlig flóttafólk búsettu seg í niðursetuøkjum sum Plymouth (í 1620) og Massachusetts Bay (í 1630) í Massachusetts. Tey komu við vónum um at røkja sína trúgv uttan uppílegging av høvuðkambum, biskupum, prestum og øðrum, sum trýstu tey at hoyra til almennu kirkjuna.
Niðursetufólkini ella pílagrímarnir vóru ein blandingur av fólkum ymsastaðnis frá: serliga týskarar, fraklendingar og onglendingar. Teir síðstnevndu búsettu seg í landnyrðingshorninum, t.d. í Boston. Niðurlendskir og svenskir niðursetumenn komu eisini hagar. Fyrst í 17. øld vóru mangir protestantar ónøgdir við bretsku kirkjuna. Ein protestantiskur sertrúarflokkur, loysingarmenninir (separatistarnir), seinni nevndir pílagrímarnir, gjørdi av at fara til Massachusetts. Teir vónaðu at kunna seta seg niður og dyrka sína trúgv í friði og náðum. Í september í 1620 fóru um 100 pílagrímar úr Stóra Bretlandi við skipunum Mayflower. Mayflower var upprunaliga farmaskip og ikki bygt at flyta fólk. Teir ætlaðu at sigla til Virginia, men eftir harðbalna ferð komu teir til Massachusetts.
Áðrenn teir stigu fótin á land, gjørdu teir Mayflowersáttmálan, sum segði, hvussu teir skuldu stýra niðursetubygd síni [1], ið teir nevndu Plymouthlundin. Helvtin av niðursetufólkunum livdu ikki fyrsta veturin av í Massachusetts, og niðursetubygdin Plymouth hevði helst doyð út, høvdu indiánararnir, sum búðu tætt við, ikki hjálpt teimum. Men Plymouth hóraði undan, og sum tíðin leið, kom hon reiðiliga fyri seg. Tíggju ár eftir at pílagrímarnir komu til USA, fóru reinleikabrøðurnir (puritanararnir) at flyta til Massachusetts í stórum tali. Reinleikabrøðurnir stovnaðu lærda háskúlan í Harvard í 1636. Nakað norðan fyri Plymouth er Boston; hann er ein av teimum elstu býunum í Amerika, og har er góð skipahavn. Nógv vara, sum kemur til Massachusetts, verður uppskipað har.
Síðan 18. øld hevur Massachusetts tikið ímóti nógvum fólkum við ymiskari mentan. Innflytarar eru komnir úr Evropa, Afrika og Ásia.
Størstu býir[rætta | rætta wikitekst]
Teir 10 størstu býirnir (incorporated places) í Massachusetts eftir íbúgvatali vóru í 2019 hesir:[2]
- Boston – 692 600
- Worcester – 185 428
- Springfield – 153 606
- Cambridge – 118 927
- Lowell – 110 997
- Brockton – 95 708
- New Bedford – 95 363
- Quincy – 94 470
- Lynn – 94 299
- Fall River – 89 541
Myndir[rætta | rætta wikitekst]
Sí eisini[rætta | rætta wikitekst]
Ávísingar úteftir[rætta | rætta wikitekst]
- Heimasíða hjá stjórnini: mass.gov
- Massachusetts, wikivoyage (á enskum)
Coordinates: 42°18′0″N 71°48′0″W / 42.30000°N 71.80000°W
Keldur[rætta | rætta wikitekst]


text:
Skrivar tú trygging verður eisini leitað eftir øðrum endingum av orðinum sum t.d. tryggingar og tryggingarvirksemi.
Skrivar tú ?trygging verður leitað eftir orðum sum t.d. lívstrygging og lívstryggingar.
Skrivar tú ”trygging” verður einans leitað eftir júst hesum sniðnum av orðinum.
17. august 2009Nr. 107
Løgtingslóg um val til kirkjuráð, próstadømisráð og stiftsstjórn, sum brott vi løgingslóg nr. 10 frá 26. februar 2010
Kapittul 1
Kirkjuráðsval
Val, valskeið og tal á kirkjuráðslimum
§ 1. Kirkjuráðið verður valt fyri 4 ár. Valið fer fram 1. týsdag í november í valárinum. Tá 1. týsdagur í november í valárinum er allahalgannadagur, er valið mikudagin 2. november. Valið er galdandi frá tí degi, kirkjuárið byrjar. Limir í kirkjuráðnum verða tó altíð sitandi, til ráðið er mannað.
Stk. 2. Biskupur kunnar um valdagin og tryggjar, at nøktandi kunning og umrøða er fram til uppstillingina og valið.
Stk. 3. Verður nýggj kirkjusókn skipað í valskeiðnum, kann stiftsstjórnin skipa fyri serligum vali til kirkjuráð, og er valið galdandi fyri tíðina, sum eftir er av regluliga valskeiðnum.
§ 2. Valdu limirnir í kirkjuráðnum skulu í minsta lagi verða 4 og í mesta lagi 12.
Stk. 2. Talið á valdum limum verður ásett í mun til kirkjufólkið í kirkjusóknini pr. 1. februar í valárinum. Biskupur útvegar valstýrunum upplýsingar um talið av kirkjufólki frá avvarðandi myndugleika og boðar frá, hvussu nógvir limir skulu veljast í kirkjuráðið.
Stk. 3. 1) Talið á valdum kirkjuráðslimum er 4 fyri tey fyrstu 59 kirkjufólkini í kirkjusóknini. Í kirkjusókn við 60-999 kirkjufólkum eru 6 limir í kirkjuráðnum. Talið á limum verður síðani økt við einum limi fyri hvørji 1000 kirkjufólk, tó so, at í mesta lagi eru 12 valdir limir.
Valrættur og valbæri
§ 3. Valrætt á kirkjuráðsvali hevur hvør tann, sum er kirkjufólk og:
1) er fyltur 18 ár í seinasta lagi valdagin,
2) stendur á vallistanum í avvarðandi kirkjusókn í seinasta lagi seinasta týsdag í oktober.
Stk. 2. Valbæri til kirkjuráð hevur kirkjufólk, sum er fylt 18 ár í seinasta lagi valdagin og annars lýkur treytirnar í stk. 1 og ikki er revsað fyri gerð, sum í vanligum umdømi ger tað óverdugt at vera kirkjuráðslimur, um ikki henda fylgja av dóminum er burturfallin.
Stk. 3. Sóknarprestur, sum er í embæti í fólkakirkjuni, er ikki valbærur, men hevur valrætt. Biskupur er ikki valbærur, men hevur valrætt.
Stk. 4. Limur í valkirkjuliði hevur ikki valrætt ella valbæri á kirkjuráðsvali.
§ 4. Kirkjufólk, sum er undir verjumáli og í hesum sambandi hevur mist rættin at virka rættarliga, er ikki valbært.
§ 5. Kirkjufólk, sum ikki hevur ríkisborgararætt í landinum, men sum annars lýkur treytirnar í § 3, kemur á vallista, tá viðkomandi hevur búð í Føroyum í 1 ár uttan slit.
§ 6. Sóknarprestur ella kirkjutænari, sum ikki býr í kirkjusóknini, har hann starvar, kann lata seg skráseta á vallista í teirri kirkjusókn, har hann starvar. Sama rætt hevur hjúnafelagi hjá sóknarpresti og kirkjutænara.
Stk. 2. Sóknarprestur ella kirkjutænari, sum starvar í tveimum ella fleiri kirkjusóknum, kann lata seg skráseta á vallista í einari av kirkjusóknunum, har hann starvar. Sama rætt hevur hjúnafelagi hjá sóknarpresti og kirkjutænara.
§ 7. Kirkjufólk, ið hoyrir til aðra kirkjusókn í prestagjaldinum ella hevur loyst sóknarband, sbr. § 8 í løgtingslóg um at brúka kirkju og um limaskap í fólkakirkjuni, kann verða verandi skrásett í kirkjusóknini, har tað býr, ella lata seg skráseta í kirkjusóknini, tað hevur knýtt seg til.
Stk. 2. Kirkjufólk eru einans valbær í kirkjusóknini, har tey eru skrásett sum veljarar.
Stk. 3. Sóknarbandsloysari, sum er valdur inn í kirkjuráðið í kirkjusóknini, viðkomandi hevur knýtt sóknarband til, varðveitir sætið, til nýtt kirkjuráð tekur við, hóast sóknarpresturin, sum sóknarband er knýtt til, er farin úr embæti. Á sama hátt verður starvið sum tiltakslimur varðveitt.
§ 8. Áheitan um at koma á vallista sambært §§ 6 og 7 í kirkjusókn, har kirkjufólkið ikki hevur bústað, skal skrivliga latast formanninum í valstýrinum í kirkjusóknini, har kirkjufólkið ynskir at útinna valrættin.
Stk. 2. Áheitanin sambært stk. 1 skal latast formanninum í valstýrinum í seinasta lagi 3. týsdag í august við upplýsing um navn og p-tal, so at fráboðanin kann verða send valstýrinum, har veljarin býr.
Stk. 3. Metir valstýrið, at treytirnar eru loknar, boðar tað valstýrinum í kirkjusóknini, har veljarin býr, frá, so tað kann taka veljaran av vallistanum har.
Stk. 4. Áheitan sambært stk. 1 skal verða sett fram undan hvørjum nýggjum kirkjuráðsvali.
Vallistar
§ 9. Áðrenn regluligt kirkjuráðsval ger valstýrið ein lista yvir tey, sum hava valrætt til kirkjuráðið í kirkjusóknini.
Stk. 2. Verður serligt kirkjuráðsval í sambandi við, at nýggj kirkjusókn er skipað sbr. § 1, stk. 3, skipar valstýrið fyri at gera vallista og fyri valinum annars.
§ 10. Kommunustýrið hevur skyldu til, eftir áheitan frá valstýrinum, at útvega valstýrinum tær upplýsingar, sum neyðugar eru at gera vallista.
§ 11. Tá ið valevnislistarnir eru góðkendir og í seinasta lagi 2 vikur undan valinum, kunnger biskupur, at teir veljarar, sum eru førdir á vallista í kirkjusókn, har val verður, fáa valkort við postinum, og heitir á tey, ið meta, at tey áttu at havt fingið valkort, eins og tey, ið halda seg hava fingið valkort av órøttum ella við skeivum upplýsingum, um at gera vart við seg hjá valstýrinum í kirkjusóknini.
§ 12. Valstýrið viðger fráboðanir eftir § 11 sum skjótast og ger nýtt valkort, um neyðugt. Valstýrið kann rætta í vallistanum fram til og við valdagin.
§ 13. Áðrenn serligt val sbrt. § 1, stk. 3 verður hildið, ásetir biskupur, nær valið skal verða, og ger reglur um, hvussu hetta verður kunngjørt. Harumframt ásetir biskupur tíðarfreistir o. a. samsvarandi ásetingunum í hesi lóg.
Valkort
§ 14. Tá valevnislistarnir eru góðkendir og í seinasta lagi 2 vikur undan valinum, fáa teir veljarar, sum eru førdir á vallista í kirkjusóknini, valkort. Á valkortinum skal verða upplýst navn og bústaður veljarans og raðnr. á vallista umframt kunning um valstað, valdag og upplatingartíðir.
Stk. 2. Kommunustýrið ger valkortini og sendir veljarunum tey.
Stk. 3. Kirkjugrunnurin rindar fyri valkort og postgjald.
Valevnislistar
§ 15. Valið fer fram sambært valevnislistum, har navngivnir persónar eru valevni.
Stk. 2. Valevnislistarnir skulu vera formanninum í valstýrinum í hendi í seinasta lagi kl. 22.00 seks vikur undan valdegnum.
Stk. 3. Í mesta lagi 9 nøvn fleiri enn tey, ið veljast kunnu í kirkjuráðið, kunnu vera á valevnislistanum. Valevnini skulu skriva undir listan, og í minsta lagi 3 og í mesta lagi 25 veljarar í kirkjusóknini – kortini ikki fleiri enn 20% av teimum, sum hava valrætt – skriva undir sum stillarar. Valevni er ikki stillari. Serligur listi yvir stillararnar, har teir skilliga eru lýstir við navni, starvi og bústaði, skal vera lagdur hjá. Valevni og stillarar kunnu eisini skriva undir á avrit av valevnislistanum. Eisini kunnu valevni og stillarar í staðin fyri undirskrift vátta luttøku sína við brævi, telefaksi ella telduposti o.l. Ein stillari skal lata valevnislistan inn, og hevur hesin rætt til at fáa kvittan frá formanninum í valstýrinum fyri, at hann hevur tikið ímóti listanum, og nær.
Stk. 4. Valevnini verða stillað upp í bókstavarøð. Ikki er loyvt valevnislista at skipa listasamband við annan valevnislista.
Stk. 5. Stillar nakar upp á meira enn einum valevnislista, verður valið ógildugt, um tað fellur á hann, og verður atkvøðutal hansara ikki talt við.
Stk. 6. Hann, sum stendur sum stillari fyri fleiri listar, verður ikki roknaður sum stillari á nøkrum lista.
§ 16. Heldur valstýrið, at ein rættstundis innlatin valevnislisti er so ófullfíggjaður, at neyðugt er at ógilda hann, skal valstýrið beinanvegin boða viðkomandi stillara frá hesum og geva honum høvi til at rætta brekið í seinasta lagi innan 24 tímar aftan á freistina í § 15, stk. 2.
Stk. 2. Valstýrið tekur endaliga avgerð um valevnislistar. Ógildar valstýrið valevnislista ella strikar valevni ella stillara av listanum, skal avgerðin hjá valstýrinum verða skrivað í gerðabókina hjá kirkjuráðnum. Úrskrift úr gerðabókini hesum viðvíkjandi verður beinanvegin latin tí stillara, sum hevur latið valstýrinum valevnislistan.
§ 17. Valevnislistar, sum valstýrið hevur góðkent, fáa hvør sítt talfrámerki (1, 2, 3 o.s.fr. ).
§ 18. Er bert ein valevnislisti komin inn, tá freistin at lata inn listar eftir § 16, stk. 1 er farin, ella verður bert ein listi góðkendur, kann valstýrið í kirkjusóknum við færri enn 500 kirkjufólkum avlýsa valið og heita á stillararnar um at raðfesta valevnini. Skilligt skal vera, hvørji verða vald, og í hvørji raðfylgju varalimir skulu vera. Varalimir eru ikki persónligir
Atkvøðugreiðsla
§ 19. Valstaðið skal vera í hølum, sum eru atkomilig hjá øllum, eisini teimum, ið bera brek.
Stk. 2. Valrætturin verður útintur við, at veljarin møtir persónliga á valstaðnum. Hetta er tó ikki galdandi í sambandi við brævatkvøðu. Atkvøðugreiðslan er skrivlig og loynilig.
Stk. 3. Tá valstýrið ella hjálparfólk hjá valstýrinum hava vissað sær, at veljarin er tann, hann sigur seg vera, og at hann stendur á vallistanum, verður veljarin avmerktur á vallistanum. Samstundis, sum veljarin verður avmerktur á vallistanum, letur hann inn valkortið, sum síðani verður lagt saman við teim kortum, sum latin eru inn, í somu raðfylgju, sum veljararnir verða avgreiddir. Síðan fær veljarin atkvøðuseðilin.
Stk. 4. Hevur veljarin ikki valkortið hjá sær, verður nýtt kort skrivað, sum síðan verður lagt saman við teimum kortum, sum latin eru inn, ella serligur listi verður førdur.
Stk. 5. Veljarin greiðir atkvøðu við at seta kross við annaðhvørt ein lista ella eitt valevni.
§ 20. Valstýrið tilnevnir hjálparfólk at hjálpa veljarum á valstaðnum. Hjálparfólk hevur treytaleysa tagnarskyldu í mun til atkvøðugreiðsluna. Í niðanfyri nevndu førum kann valstýrið slaka í fyrisettu reglunum fyri atkvøðugreiðslu:
a) Hjálp verður veitt veljara, ið ikki er førur fyri at greiða atkvøðu á fyriskipaðan hátt. Blindur ella sjónveikur kann krevja hjálp frá persóni, ið veljarin sjálvur vísir á,
b) Er veljari ikki førur fyri at koma inn í valhølið, kann atkvøðugreiðsla fara fram beint uttan fyri valhølið. Tveir valstýrislimir ella tvey hjálparfólk skulu vera hjástødd.
§ 21. Útflýggjaður atkvøðuseðil kann latast inn aftur í býti við nýggjan atkvøðuseðil, áðrenn veljarin er liðugur at greiða atkvøðu. Valstýrið sær til, at atkvøðuseðil, ið ikki verður nýttur, verður gjørdur ógildur.
Stk. 2. Tá ið steðgur kemur í atkvøðugreiðsluna, aftan á ta klokkutíð, sum ásett er at enda valið, skal valið verða lýst liðugt, tó soleiðis, at limir í valstýrinum og hjálparfólk tess tá beinanvegin hava rætt til at atkvøða og lata inn atkvøðuseðlar sínar.
Stk. 3. Tað er bannað at lýsa við valtilfari inni í valhølinum. Valstýrið hevur ábyrgdina av, at onki, sum kann órógva valið, er í hølinum ella beint við valhølið. Øll, sum eru í valhølinum, skulu annars gera eftir boðum frá valstýrinum.
Atkvøðugreiðsla við brævi
§ 22. Veljari, ið ikki ella sum bert við stórum tvørleika kann møta á valstaðnum til ásettu tíðina, kann lata inn brævatkvøðu eftir reglunum í §§ 23, 24, 25, 26, 27 og 28.
§ 23. Veljari, sum er í Føroyum, kann greiða atkvøðu á einum fólkayvirliti, eisini í heimstaðarkommununi, har veljarin stendur á vallista. Sjófólk kunnu eisini atkvøða hjá einum mynstringarstjóra.
Stk. 2. Veljari, ið liggur á sjúkrahúsi ella øðrum heilsu- ella uppihaldsstovni ella er undir læknaviðgerð heima, kann greiða atkvøðu á sjúkrahúsinum ella stovninum, hjá viðkomandi lækna ella tveimum persónum, ið valstýrið tilnevnir.
Stk. 3. Veljari í fangahúsi kann greiða atkvøðu hjá løgregluni.
Stk. 4. Sjófólk kunnu greiða atkvøðu umborð á viðkomandi skipi.
§ 24. Sjófólk og onnur, sum ikki eru heima valdagin, kunnu atkvøða við brævi í fyrsta lagi 5 vikur undan valdegnum. Veljari, sum er í landinum, kann í fyrsta lagi atkvøða við brævi 1 viku undan valdegnum.
Stk. 2. Atkvøðugreiðsla við brævi kann í seinasta lagi fara fram dagin fyri valdagin, og atkvøðuseðilin skal vera komin fram til valstaðið, áðrenn atkvøðugreiðslan byrjar.
§ 25. Til atkvøðugreiðslu við brævi útvegar biskupur neyðugar atkvøðuseðlar við tilhoyrandi brævbjálvum og oyðubløð til fylgibrøv umframt størri brævbjálvar. Fylgibræv og brævbjálvi við atkvøðuseðlinum skal sendast valstýrinum.
Stk. 2. Atkvøðuseðlarnir skulu vera av hvítum pappíri við orðinum "atkvøðuseðil" prentað á aðrari síðuni. Brævbjálvarnir skulu vera ólíka littir, soleiðis háttaðir, at ikki sæst ígjøgnum teir, og so stórir, at teir heilt fjala atkvøðuseðilin. Á framsíðuni á størra brævbjálvanum skal vera prentað, at í honum er ein atkvøðuseðil til kirkjuráðsval, og á baksíðuni skal vera prentaður teigur, har veljarin setur navn og bústað.
§ 26. Atkvøðugreiðsla við brævi fer fram á tann hátt, at veljarin vendir sær til ein av teimum í § 23 tilskilaðu. Aftan á at hava prógvað, hvør hann er, fær hann ein atkvøðuseðil við brævbjálva, fylgibrævi og størri brævbjálva. Á atkvøðuseðilin setur hann beinanvegin aftan á móttøkuna og uttan, at nakar annar er hjástaddur, antin navnið á einum valevni ella bókstavamerkingina hjá einum valevnislista. Beint sum veljarin hevur greitt atkvøðu, leggur hann atkvøðuseðilin í minna brævbjálvan, uttan at nakar sær, hvussu atkvøtt er, og letur hann aftur.
Stk. 2. Fylgibrævið verður útfylt beint aftaná, at atkvøðuseðilin er lagdur í brævbjálvan. Í fylgibrævinum skal vera:
1) Váttan um, at veljarin sjálvur, sjálvboðin og uttan, at nakar annar er hjástaddur, hevur greitt atkvøðu, lagt seðilin í brævbjálvan og klistrað hann aftur. Veljarin skal eisini undir trúnaðartreytum vátta, at hann valdagin ikki, ella bert við stórum tvørleika, kann møta á valstaðnum innan ásettu tíðarfreistirnar. Veljarin skal skriva undir á fylgibrævið, meðan ein í § 23 tilskilaðu myndugleikunum ella fulltrúi myndugleikans er hjástaddur. Fylgibrævið skal dagfestast og tilskila veljarans navn og bústað,
2) váttan frá tí ella teimum, ið hjástødd hava verið, tá ið veljarin skrivaði undir fylgibrævið um, at undirskriftin er sonn, at staðar- og dagfestingin eru beinar, og at atkvøðugreiðslan er farin fram, uttan at onnur hava verið hjá. Váttanin skal vera undirskrivað og fult navn, starv og bústaður tilskilað.
Stk. 3. Teir í stk. 2 tilskilaðu hava skyldu til at ansa eftir, at útflýggjaðir atkvøðuseðlar v.m. beinanvegin verða nýttir og flýggjaðir aftur samsvarandi ásetingunum í hesi gein.
§ 27. Tá ið veljari hevur atkvøtt, og fylgibrævið er rætt útfylt og váttað, leggur hann brævbjálvan við atkvøðuseðlinum og fylgibrævið í tann størra brævbjálvan, sum hann klistrar aftur. Eisini skrivar hann týðiliga navn og bústað í teigin á baksíðuni á størra brævbjálvanum.
Stk. 2 Brævbjálvin verður síðani handaður honum, sum atkvøtt er hjá. Hesin syrgir fyri, at brævbjálvin er valstýrinum í hendi í góðari tíð, áðrenn atkvøðugreiðslan byrjar.
§ 28. Áðrenn atkvøðugreiðslan byrjar, letur valstýrið móttiknu brævbjálvarnar upp, kannar um persónurin, ið brævbjálvin er frá, stendur á vallistanum, og um so er, verður beinanvegin settur krossur við navn veljarans á vallistanum.
Stk. 2. Vísir tað seg við hesi kanning, at viðkomandi ikki hevur valrætt, ella verður upplýst, at hann áðrenn valdagin er deyður, verður óupplatni brævbjálvin við tilhoyrandi fylgibrævi lagdur aftur í tann størra brævbjálvan, og atkvøðan verður ikki tald við. Sama er galdandi, um annað ella meira enn eitt fylgibræv og ein brævbjálvi eru í størra brævbjálvanum, ella tað eftir útsjóndini á størra brævbjálvanum, fylgibrævinum ella brævbjálvanum at døma er orsøk til at halda, at tey ikki hoyra til tað tilfar, sum biskupur hevur útvegað, ella farið ikki er fram sum ásett, hvat viðvíkir útfylling, váttan, undirskrift ella innsending.
Stk. 3. Brævbjálvar, sum eru í lagi, verða goymdir saman við fylgibrævinum og størra brævbjálvanum, til atkvøðugreiðslan er endað. Brævbjálvarnir verða síðan koyrdir í ein atkvøðukassa og blandaðir millum hinar atkvøðuseðlarnar og verða ikki latnir upp, fyrr enn talt verður upp.
Stk. 4. Brævatkvøður, sum valstýrið fær aftaná, at atkvøðugreiðslan er byrjað, verða liggjandi óupplatnar og verða ikki taldar við.
Stk. 5. Bæði brævbjálvar, fylgiskriv og atkvøðuseðlar skulu vera tøk, til endaliga fínteljingin hevur verið.
Uppgerð og ógildar atkvøður
§ 29. Valið verður gjørt upp sum lutfalsval. Uppteljingin er almenn. Valevni, sum ikki verða vald, verða varafólk fyri tey innvaldu á sama valevnislista í mun til persónligu atkvøður teirra. Stendur á jøvnum, verður lutakast.
§ 30. Atkvøðuseðlar verða ógildir:
1) um brúktir verða aðrir atkvøðuseðlar enn teir, ið valstýrið hevur útvegað,
2) um ikki við vissu ber til at gera av, hvørjum valevni ella hvørjum valevnislista veljarin hevur atkvøtt fyri,
3) um meira enn ein krossur er á atkvøðuseðlinum,
4) um annað frámerki er á atkvøðuseðlinum.
Stk. 2. Harumframt í sambandi við brævatkvøðu:
1) um seðlar, fylgibrøv og brævbjálvar, sum biskupur hevur útvegað, ikki eru brúkt,
2) um annað ella meira enn ein atkvøðuseðil er í einum brævbjálva.
Nýval og ískoytisval
§ 31. Verður kirkjuráð ikki fullmannað í sambandi við regluligt val, skrivar biskupur út nýval. Verður kirkjuráðið tá heldur ikki fullmannað, missir tað rætt sín at stilla inn til prestasetan uttan so, at trupulleikin verður loystur við fráviki eftir stk. 2, litra b.
Stk. 2. Verður kirkjuráðið hvørki fullmannað í sambandi við regluligt kirkjuráðsval ella nýval eftir stk. 1, ger biskupur av, um:
a) Ískoytisval verður útskrivað,
b) kirkjuráðið verður mannað við valdu limunum, kortini í minsta lagi trimum, og sóknarpresti/prestunum ella
c) annað kirkjuráð skal taka sær av virkseminum hjá kirkjuráðnum.
Stk. 3. Verður virksemið hjá einum kirkjuráði latið øðrum kirkjuráði, sbr. stk. 2, litra c, taka limirnir úr lutvís mannaða kirkjuráðnum við sum limir í hesum kirkjuráðnum í verandi valskeiði, tá um viðurskiftini hjá kirkjusókn teirra ræður.
Stk. 4. Verður fullmannað kirkjuráð ikki skipað eftir 2 reglulig kirkjuráðsval, ger biskupur tilmæli til landsstýrismannin um at leggja kirkjusóknina saman við aðrari kirkjusókn. Kirkjusóknin kann tó halda fram sum sjálvstøðug kirkjusókn, hóast biskupur hevur gjørt frávik eftir stk. 2, litra b.
§ 32. Kæra um valið skal vera biskupi í hendi í seinasta lagi 5 yrkadagar aftan á valið. Biskupur ger úrskurð í seinasta lagi 5 yrkadagar eftir, at hann hevur fingið kæruna.
Stk. 2. Kærarin ella valstýrið kunnu innan 5 yrkadagar skjóta avgerð biskups inn fyri landsstýrismannin. Landsstýrismaðurin ger úrskurð í seinasta lagi 5 yrkadagar eftir, at hann hevur fingið kæruna. Úrskurður landsstýrismansins er endaligur innan fyrisitingina.
§ 33. Verður valið ógildað, skipar biskupur sum skjótast fyri umvali. Á umvalinum kunnu einans tey, ið vóru á vallista og høvdu valrætt á valdegnum, greiða atkvøðu. Biskupur ger reglur um, hvussu umvalið verður kunngjørt. Harumframt ásetir biskupur tíðarfreistir fyri framløgu av vallista, innlating av kærum o. ø. samsvarandi ásetingunum í hesi lóg.
Stk. 2. Verður valið av einum limi ógildað, kemur næst valdi inn fyri henda sum valdur. Ber hetta ikki til, skipar biskupur sum skjótast fyri ískoytisvali.
§ 34. Landsstýrismaðurin kann áseta gjøllari reglur um valið, um brævatkvøður og uppgerð av valinum, umframt fráboðan um uppstillaðu valevnini og um úrslitið av valinum og kann áseta gjøllari reglur um kunning um valið.
Útreiðslur
§ 35. Útreiðslurnar í sambandi við kirkjuráðsval verða goldnar úr kirkjukassanum.
Stk. 2. Útreiðslur til at gera og senda brævatkvøður út verða goldnar úr kirkjugrunninum.
Kapittul 2
Próstadømisráðsval
§ 36. Próstadømisráðsval er hóskandi tíð eftir, at kirkjuráðini hava tikið við aftan á regluligt kirkjuráðsval. Valið er samstundis sum val av limi í stiftsstjórnina. Valskeiðið, sum er 4 ár, byrjar 1. apríl árið eftir, at regluligt kirkjuráðsval hevur verið.
Stk. 2. Í próstadømisráðnum eru fýra valdir limir umframt próstin.
Valrættur og valbæri
§ 37. Valrætt á próstadømisráðsvali hava valdu kirkjuráðslimirnir og sóknarprestarnir.
Stk. 2. Valbærir til próstadømisráð eru allir limir í fólkakirkjuni, sum lúka treytirnar fyri at verða valdir í kirkjuráðið.
Stk. 3. Biskupur og sóknarprestar eru ikki valbærir til próstadømisráð.
Stk. 4. Limur í stiftsstjórnini kann ikki taka sæti í próstadømisráðnum uttan at leggja sætið í stiftsstjórnini frá sær, tað ið eftir er av valskeiðnum.
Valevnislistar
§ 38. Valevnini stilla upp á valevnislista í bókstavarøð. Ikki er loyvt valevnislista at skipa listasamband við annan valevnislista.
Stk. 2. Á listanum kunnu vera í mesta lagi 12 valevni.
Stk. 3. Listin skal hava stillarar, sum hava valrætt til próstadømisráðsvalið. Stillararnir skulu í minsta lagi vera 2,5%, men ikki meira enn 7% av teimum, sum hava valrætt. Valevni er ikki stillari á valevnislista.
Stk. 4. Valið verður gjørt upp sum lutfalsval. Uppteljingin er almenn.
Stk. 5. Valevni á valevnislistanum, sum ikki verða vald, verða varafólk í mun til persónligu atkvøður teirra.
Valstýrið
§ 39. Í valstýrinum, sum skipar fyri og stendur fyri valinum, sita biskupur, dómpróstur og eitt umboð úr Mentamálaráðnum.
Stk. 2. Biskupur er formaður í valstýrinum, og skrivstovan hjá stiftsstjórnini virkar sum avgreiðslustova hjá valstýrinum.
Stk. 3. Valstýrið førir gerðabók um valið.
Útreiðslur
§ 40. Útreiðslurnar í sambandi við valið til próstadømisráð verða goldnar úr Kirkjugrunninum.
Reglur annars
§ 41. Valstýrið ásetir og lýsir valdagin, og biskupur tryggjar, at nøktandi kunning og umrøða er uppundir uppstillingina og valið.
Stk. 2. Landsstýrismaðurin kann áseta gjøllari reglur um valevnislistar, atkvøðutilfar, atkvøðugreiðslu, atkvøðuuppteljing og uppgerð av valinum og fráboðan um valið og valkærur og kann áseta gjøllari reglur um kunning um próstadømisráðsvalið.
§ 42. Kæra um gildi av valinum skal vera landsstýrismanninum í hendi í seinasta lagi 5 dagar eftir, at valúrslitið er kunngjørt. Eftir at hava fingið ummæli frá valstýrinum tekur landsstýrismaðurin avgerð í málinum. Avgerð landsstýrismansins er endalig innan fyrisitingina.
Kapittul 3
Kirkjuráðslimir velja lim í stiftsstjórnina
§ 43. Hóskandi tíð eftir, at kirkjuráðini hava tikið við aftan á regluligt kirkjuráðsval, velja kirkjuráðslimir 1 lim í Føroya Stiftsstjórn. Valið er samstundis sum próstadømisráðsval.
Stk. 2. Valskeiðið, sum er 4 ár, byrjar 1. apríl árið eftir, at regluligt kirkjuráðsval hevur verið.
§ 44. Valrætt at velja stiftsstjórnarlim hava valdu kirkjuráðslimirnir og sóknarprestarnir.
Stk. 2. Valbærir til stiftsstjórnarlim eru allir limir í fólkakirkjuni, sum lúka treytirnar fyri at verða valdir í kirkjuráðið.
Stk. 3. Biskupur og sóknarprestar eru ikki valbærir til stiftsstjórnarlim.
Stk. 4. Limur í próstadømisráðnum kann ikki taka sæti í stiftsstjórnini uttan at leggja sætið í próstadømisráðnum frá sær, tað ið eftir er av valskeiðnum.
Valevnislistar
§ 45. 1) Valevni verða stillað upp á valevnislista í bókstavarøð. Ikki er loyvt valevnislista at skipa listasamband við annan valevnislista.
Stk. 2. Á listanum kunnu vera í mesta lagi 3 valevni.
Stk. 3. Listin skal hava stillarar, sum hava valrætt til stiftsstjórnarvalið. Stillararnir skulu í minsta lagi vera 2,5%, men ikki meira enn 7% av teimum sum hava valrætt.
Valevni er ikki stillari á valevnislista.
Stk. 4. Valið verður gjørt upp sum lutfalsval. Uppteljingin er almenn.
Stk. 5. Valevni á valevnislistanum, sum ikki verða vald, verða varafólk í mun til persónligu atkvøður teirra.
Valstýrið
§ 46. Í valstýrinum, sum skipar fyri og stendur fyri valinum, sita biskupur, dómpróstur og eitt umboð úr Mentamálaráðnum.
Útreiðslur
§ 47. Kirkjugrunnurin rindar útreiðslurnar í sambandi við valið.
Reglur annars
§ 48. Valstýrið ásetir og lýsir valdagin, og biskupur tryggjar, at nøktandi kunning og umrøða er uppundir valið.
Stk 2. Landsstýrismaðurin kann áseta gjøllari reglur um kunning um valið, valevnislistar, atkvøðutilfar, atkvøðugreiðslu, atkvøðuuppteljing og uppgerð av valinum og fráboðan um valið og valkærur.
§ 49. Kæra um gildi av valinum skal vera landsstýrismanninum í hendi í seinasta lagi 5 dagar eftir, at valúrslitið er kunngjørt. Eftir at hava fingið ummæli frá valstýrinum, tekur landsstýrismaðurin avgerð í málinum. Avgerð landsstýrismansins er endalig innan fyrisitingina.
Kapittul 4
Landsstýrismaðurin tilnevnir lim í stiftsstjórnina
§ 50. Tá limur er valdur í stiftsstjórnina eftir 3. kapitli, tilnevnir landsstýrismaðurin eitt roynt embætisfólk við hóskandi tign, sum er í tænastu landsins, og sum ikki er í starvi undir landsstýrismanninum, í stiftsstjórnina, og eitt varafólk, ið lýkur somu krøv. Landsstýrismaðurin samskiftir við biskup í sambandi við tilnevningina.
Stk. 2. Tilnevningin er fyri 4 ár. Setanarskeiðið byrjar 1. apríl árið eftir, at regluligt kirkjuráðsval hevur verið.
Kappittul 5
Fylgibroytingar, gildiskoma og skiftisásetingar
§ 51. Sum nýggj stk. 7 og 8 í § 9 í løgtingslóg nr. 27 frá 19. mai 2008 um kirkjuráð og próstadømisráð verða sett:
“Stk. 7. Tá kirkjuráðið hevur skipað seg, velur tað valstýri við 3 limum, sum verða valdir við lutfalsvali millum limirnar í kirkjuráðnum. Kirkjuráðið velur ein av teimum trimum valdu valstýrislimunum til valstýrisformann.
Stk. 8. Valini sambært stk. 1, 2, 5, 6 og 7 eru fyri valskeiðið.”
§ 52. Henda løgtingslóg kemur í gildi dagin eftir, at hon er kunngjørd. Samstundis fer úr gildi konglig fyriskipan nr. 232 frá 25. mai 1981: “Anordning om ikrafttræden på Færøerne af lov om menighedsråd”, sum seinast broytt við løgtingslóg nr. 27. frá 19. mai 2008.
Stk. 2. § 18 kemur tó í gildi 1. januar 2010.
§ 53. Í sambandi við kirkjuráðsvalið 3. novembur 2009 verða tó hesar freistir galdandi:
1. Í § 8, stk. 2 verður ”3. týsdag í august” broytt til ”3. týsdag í septembur”.
2. Í § 15, stk. 2 verður ”seks vikur undan valdegnum” broytt til ”fýra vikur undan valdegnum”.
3. Í § 24, stk. 1 verður ”5 vikur undan valdegnum” broytt til ”tríggjar vikur undan valdegnum”.
Stk. 2. Til 1. januar 2010 verður § 18 soljóðandi:
”§ 18. Er bert ein valevnislisti komin inn, tá freistin at lata inn listar eftir § 16, stk. 1 er farin, ella verður bert ein listi góðkendur, avlýsir valstýrið valið og heitir á stillararnar um at raðfesta valevnini. Skilligt skal vera, hvørji verða vald, og í hvørji raðfylgju varalimir skulu vera. Varalimir eru ikki persónligir.”
Tórshavn, 17. august 2009
Kaj Leo Johannesen (sign.)
løgmaður
Lm. nr. 9/2009
1) Broytt við løgtingslóg nr. 10 frá 26. februar 2010.


text:
Um stevnumiðini hjá Tjóðveldi
Tjóðveldishugsjónin og tjóðveldismálini skulu útinnast støðugt á teimum ymsu mótunum í samfelagnum:
Í stjórnmálum, landspolitikki og altjóða samstarvi. Í kommunalum og lokalum arbeiði. Í fakfeløgum, vinnufeløgum, áhugafeløgum og felagsskapum. Í mentanararbeiði, í orðaskifti og í gerandislívinum sum heild.
Stevnan hjá flokkinum er hugsjónarliga grundarlagið og høvuðsmálini, ið ikki verða broytt. Stevnumiðini eru ítøkiligi politikkurin, sum skal fremja stevnuna og málini í verki í dagsins samfelag.
Stevnumiðini verða tí dagførd og endurskoðað við jøvnum millumbilum. Ein røð av fólki og bólkum hava sambært samtykt á flokstingi í Tórshavn 2013 arbeitt við at orða og viðgera stevnumiðini. Síðan hevur uppskot verið viðgjørt á eykaflokstingi í Haraldssundi í november 2013, og aðalstjórnin í flokkinum hevur valt eina ritstjórn.
Eftir framløgu á flokstingi í Sandavági 28. og 29. mars 2014 hevur uppskotið verið sent øllum økisfeløgum floksins. Allir partar í flokkinum og øll tjóðveldisáhugað hava havt møguleika viðgera og viðmerkja uppskotið. Á eykaflokstingi 10. mai 2014 vórðu viðmerkingar, broytingaruppskot og uppískoyti frá feløgum og tjóðveldisáhugaðum samtykt og viðmerkt til hesa endaligu útgávuna.
Stevnumiðini verða sett upp í 11 partar:
- Tjóðveldishugsjónin
- Frælsar Føroyar – frælst fólk
- Varandi virðir í sjálvberandi búskapi
- Fjøltáttað og nýskapandi vinnulív
- Somu rættindi – somu møguleikar
- Ein lærandi og vitandi tjóð
- Skapandi mentan og list
- Burðardyggar Føroyar
- Størri og samanbundnar Føroyar
- Altjóða miðdepil í Norðuratlantshavi
- Vit byggja land


text:
3 mðr. konta er ein konta við 3 mðr. uppsagnartíð.
Um ynski er at taka pening út av eini 3 mðr. kontu, so er neyðugt, at tú sigur Suðuroyar Sparikassa frá tríggir mánaðir áðrenn tú vilt hava peningin. Annars verður ein kostnaður álagdur útgjaldinum. Hesin kostnaður er ein %-partur av útgjaldinum.
Tað er einki hámark fyri inngjaldi og rentan er ymisk, alt eftir hvat saldan er á kontuni.
12 mðr. konta er eins og 3 mðr. konta, ein konta við uppsagnartíð.
Um ynski er at taka pening út av eini 12 mðr. kontu, so er neyðugt, at tú sigur Suðuroyar Sparikassa frá 1 ár áðrenn tú vilt hava peningin. Annars verður ein kostnaður álagdur útgjaldinum. Hesin kostnaður er ein %-partur av útgjaldinum.
Tað er einki hámark fyri inngjaldi og rentan er ymisk, alt eftir hvat saldan er á kontuni.
18 mðr. konta er eins og 3 mðr. konta, ein konta við uppsagnartíð.
Um ynski er at taka pening út av eini 18 mðr. kontu, so er neyðugt, at tú sigur Suðuroyar Sparikassa frá 1½ ár áðrenn tú vilt hava peningin. Annars verður ein kostnaður álagdur útgjaldinum. Hesin kostnaður er ein %-partur av útgjaldinum.
Tað er einki hámark fyri inngjaldi og rentan er ymisk, alt eftir hvat saldan er á kontuni.


text:
Skeiðir
Fyrstahjálp.fo veitir frálæru á flestu økjum, tá umræður fyrstuhjálp.
Her er eitt yvirlit yvir nøkur av skeiðunum, sum Fyrstahjálp.fo veitir:
- Ferðslutengd fyrstahjálp
- Fyrstahjálp fyri avvarandi av børnum
- Fyrstahjálp á arbeiðsplássinum
- Lívbjarging við hjartastartara
- Sálarlig fyrstahjálp
- Og fleiri onnur..
Um talan er um fyritøkur ella størri bólkar, so kunnu vit koma út til tykkum at undirvísa - kring alt landið.
Set teg í samband við okkum, so kunnu vit snikka røttu frálæruna saman til tín!


text:
- Granskingargrunnurin skal nú beinanvegin hava dupulta játtan, soleiðis at vit hava 14 mill. kr. á hvørjum ári at granska fyri, heldur enn knappar 7 mill. Seinasta samgongan lækkaði játtanina!
- Vit mugu finna útvegir fyri at fáa nýggju sløgini av heilivági frá øðrum londum, t.d. Noregi ella Bretlandi, ístaðin fyri úr Danmørk, har tey eftir øllum at døma ikki leggja í at samráðast um prís. Segði nakar loysing/fullveldi?
- Læraraútbúgvingin skal uppstigast, soleiðis at núverandi útbúgving klekir lærarar sum kunnu undirvísa upp til 6-7 flokk, meðan fyri at kunna undirvísa í framhaldsdeild, so krevst masterútbúgving. Hetta gerst antin við at taka Master í Education eftir ein fakligan bachelor (antin máli og bókmentum, samfelagsvísindum, náttúruvísindum, ítrótti ella øðrum hóskandi fakum), ella við at taka ein fakligan MA ella MS um tey hava eina BEd. – T.v.s. at lærarar í framhaldsdeild skulu hava eina holla fakliga vitan umframt duga frálæruhandverkið.
- Á sama hátt skulu vit fáa eina journalistútbúgving á masterstigi – hon skal vera treytað bæði av fakligari vitan umframt journalistiska handverkinum.
- Vit skulu hava eina nýggja og munadygga náttúru- og umhvørvisverndarlóg, sum krevur at vit umsita alt náttúrutilfeingi burðardygt, og verjir bæði náttúru og mentanararv.
- Farið verður undir at rigga gamla venjingarskúlan og læraraskúlan til Fróðskaparsetur, har øll miðøkini verða innilokað til starvsstovur, verkstovur, tónleika- og sjónleikahøli, bókasavn/søvn og studentalesikrókar, filmshøli, og fyri ikki um at tala eisini eina setursbarr.
- Fólk verður sett – á Fróðskaparsetrinum ella einum samskipandi stovni – sum hevur til uppgávu at søkja um verkætlanarpengar saman við føroyskum granskarum, umframt at fylgja við verkætlanum, soleiðis at teir granskarar, sum verða knýttir at verkætlanum, sum fígging fæst til, ikki drukna í fyrisitingarligum uppgávum, og harvið ikki megna at avgreiða ta gransking sum skal til.
- Fólkaskúlin skal leggja seg eftir tvørfakligari undirvísing. Møguleiki er fyri tí sum er, men fyri at stuðla undir hetta verða vegleiðingar gjørdar og stuðul veittur í avmarkaða tíð.
- Partur av treytunum fyri at fáa ali- og fiskiloyvi verður, at virkið bindir seg til at granska í menning av vørunum, soleiðis at rávøra ikki verður einasti útflutningurin. Eisini skulu virkini byggja upp vitanarstørv – og luttaka í vaksnamannaútbúgving, soleiðis at øll starvsfólk í ali- og fiskivinnuni fingu útbúgvingartilboð regluliga.
- Og sjálvandi – eingi mál eru so etisk, at tey ikki kunnu viðgerast!
Tað er líka við at vit fóru at vinna pengar sum samfelag um míni vallyfti vunnu frama.


text:
Í hesum døgum eru seks rennarar frá felagsskapinum World Harmony Run í Føroyum. Tey ferðast kring føroysku skúlarnar, har tey siga frá teirra virksemi, sum er at virka fyri friði í heiminum. Hetta gera tey við at renna við kyndlum kring allan heimin, og nú eisini millum bygda í Føroyum, har øll eru hjartaliga vælkomin at renna saman við teimum.
Tað er (partvíst) FÍF, sum er vertur fyri ferðalagnum, sum telur seks fólk. Tey koma úr Pólandi, Kekkia, Skotlandi og Íslandi, og eru partur av einum evropiskum toymi, sum ferðast kring londini við hesi kyndlarenningini fyri friði. Teirra tíðarætlan skeiklaðist nakað orsakað av ringa veðrinum mánadagin, tá tey endaðu í Haugesund. Tey komu tí til landið ein dag seinkað, men longu mikumorguni kl. 8.30 vóru tey í Velbastaðar skúla, har tey runnu við øllum børnunum har. Í gjár vóru tey eisini í Eysturskúlanum .
Altjóða felagsskapurin World Harmony Run er í Føroyum í hesum døgum.
Í dag hava tey so verið í skúlanum á Skála, í Glyvra skúla, Skúlanum við Løkin, skúlanum á Toftum og í Gøtu skúla. Restin av skránni hjá teimum sær soleiðis út:
Fríggjadagin 7. september:
- kl. 9.00 – WHR fundur í Fuglafjarðar skúla
- kl. 9.45 – Renna til Leirvíkar (frá tunnilsmunnanum í Leirvík til Skúlan (1 km)
- kl. 10.00 – WHR fundur í Leirvíkar skúla
- kl. 11.15 – WHR fundur í Ósáskúlanum avlýstur
- kl. 11.00 – Renna úr Klaksvík til Norðdepils – øll kunnu renna við! (BROYTT)
- kl. 11.45 – WHR fundur í skúlanum á Fossánesi
Leygardagin verður ætlandi runnið í Sandoynni
Sunnudagin 9. september
- kl. 9.00 – Renna Tórshavn – Leynar – øll kunnu renna við!
- kl 12.00 – Renna Leynar – Vestmanna – øll kunnu renna við!
- kl. 14.20 – Renna Vágatunnilin (rundkoyringin) – Sandavágur – øll kunnu renna við!
- kl. 15.30 – Renna Sandavágur – Miðvágur – øll kunnu renna við!
- kl. 16.15 – Renna Miðvágur – Sørvágur – øll kunnu renna við!
Í morgun vóru tey gestir í Góðan Morgun Føroyar. Hoyrið sendingina her: http://www.kringvarp.fo/Archive_Articles/2012/09/06/tey-renna-fridin-til-bornini
Ferðalagið fer aftur til Íslands mánadagin.
Lesið meira um felagsskapin á: www.worldharmonyrun.org


text:
in av okkara góðu samstarvsfelagum er Sam Jakobsen.
Sam er førandi í Føroyum tá talan er um góða tænastu og er hann bæði vitandi og undirhaldandi at lýða á.
Sam bjóðar í fyritøku sínari Sp/f Tukan bæði skeið og fyrilestrar innan :
-Tænastu og Kundaáhuga eisini við meirsølu fyri eygað
-Tænastu menning í samráð við leiðslu og ábyrgdaprsónum í longri samstarvi
-Ger kundan góðan aftur – handfaring av avbjóðandi kundum
-At Miðla og vekja áhuga fyri felagskapi og fyritøku sum luttaka við á básum á stevnum.
-HR og stavsfólka røkt
-Coaching
-Starvsfólkahonbók á pappíri ella at seta á heimasíðu ella intranet
-Persónliga Planlegging fyri leiðarar og starvsfólk
-StartUpWheel / GrowtWheel sum amboð tá ein ynskir at byrja fyritøku.
Ella tá núverandi fyritøka ella stovnur ynskja vakstrarøkir, menningarøkir og betran.
-Garuda atferðrar og persónsprofilar í samband við rekruttering, starvsfólkasamrøður og samanseting, broytingar og menning í bólkum á øllum økjum.
-Motivatión
-Missión-visión-strategi tilgongdir
-Starvsfólkamennandi samrøður
-Myndaviðgerð – grundskeið og fyrilestrar
-Aðrar stimbrandi fyrilestrar á starvsfólkadøgum
-AI virðismetandi ella viðurkennandi hugsunnarháttur
-Onnur skeið, fyrilestrar og tilgongdir eftir tørvi hjá kundanum
Sam hevur sera nógvar royndir innan fyritøkur, leiðslu, undirvísing og starvsfólkaøkið
Er útlærdur grafikari og Grafonom frá Den Grafiske Højskole
(Merkonom og 2 ára leiðaraútbúgving innan grafiska økið)
Hann stovnaði egna grafiska fyritøku sum bleiv uppkeypt av Vendsyssel Tidendi í Hjørring,
har Sam var ein av teknisku leiðarunum í nøkur ár.
Hevur undirvíst á Kolding Tekniske Skole og haft fleiri konsulentuppávur í Danmark
Tá Dimmalætting á sinni ynskti at hava eitt annað øki aftrat enn avísina at virka innan, bleiv heitt á Sam um at menna tað prentsmiðjuøkið.
Heitt bleiv á Sam um at stovna skeiðstovuna Kvasir hjá táverandi Farodane, sum seinni bleiv partur av Nema samtakinum.
Tá Nema bleiv stovnað við samanseting av fleir fyritøkum, bleiv heitt á Sam um at vera HR-leiðari í samtakinum.
Sam arbeiðir nú sum kveikjari á ALS í dagtímunum, men hevur í samráð við leiðsluna har gott frælsi til at bjóða tænstur.
Av øðrum førleikamennandi skeiðum og útbúgvingum sum Sam hevur nomið sær, kunnu nevnast:
-Førleikamenning innan tænastu
-HR konsulent
-HR master
-Samskifti
-Vinnusálarfrøði
-Coaching
-Garuda (sertifiseraður og akkrediteraður at certifisera í FokusProfilinum)
-StartUp og GrowtWheel sertifiseraður
-Royndir við Business Model tilgongd í samband við StartUp


text:
• Spariperur
• Ljósrør
• Neonrør
Hvar kann tað latast inn?
Privat: Perur í tann reyða IRF posan. Størri ljósrør skulu á kommunalu endurnýtsluplássini.
Vinna og kommunur: Eftir avtalu við IRF
Minst til: Ljósrør og spariperur er vandamikið burturkast, vegna kyksilvurið, sum er í. Tá ið spariperur og ljósrør brotna, kemur kyksilvur í luftina. Tað mást tú ikki anda í teg. Tá slíkt brotnar – lat liggja! Slepp tær burtur, meðan tú luftar út í 30 minuttir. Rudda varisliga upp í plastposa og bind fyri. Ikki dustsúgva, tí tað breiðir kyksilvurið út.
Hvar fer tað? Ljósrørini og spariperurnar vera latnar í sergjørda lokaða skipan, sum pakkar burturkastið í tunnur. Burturkastið verður hereftir sent til endurnýtslu uttanlands. Út við 99% av einum ljósrøri kann endurnýtast.


text:
- Tíðindi, mentan og ítróttur
Føroyingar vilja hava ávirkan
Í morgunsendingini prátaði Kári Olsen við donsku Mette Hybel, ið er í Føroyum fyri at siga frá valinum fyri DR.
Bæði reyði og blái blokkur í Danmark hyggja móti Føroyum í hesum døgum, og tað hevur við sær at miðlarnir eisini eru áhugaðir í føroyska valinum.
Eitt av teimum donsku fjølmiðlafólkunum, ið er komin til Føroya, er Mette Hybel, ið starvast hjá DR.
Hon hevur gingið á Havnargøtum, har hon hevur tosað við nógvar føroyingar, fyri at finna útav, hvussu fólk í Havn ætla at velja.
Mette Hybel sigur, at sum heild eru teir føroyingar, sum hon hevur tosað við, ikki so upptiknir av, hvørt reyði ella blái blokkur vinnur, men meira hugsa tey um, hvat føroyingar á fólkatingi kunnu fáa ávirkan á, sum kann vera føroyingum til gagns.
Hoyr alla samrøðuna her.
Tak niður


text:
Barack Obama
Barack Hussein Obama jr. (føddur 4. august 1961 í Honolulu, Hawaii) er fyrrverandi forseti í USA. Hann var tann 44. í røðini og umboðaði demokratarnar. Obama er sonur Stanley Ann Durham úr Kansas og Barack Obama eldra úr Kenja. Klokkan 17:05 føroyska tíð 20. januar 2009 varð Obama tikin í eið sum tann 44. amerikanski forsetin. Stutt áðrenn Barack Obama varð tikin í eið sum forseti, varð Joe Biden tikin í eið sum varaforseti. Han sat sum forseti í átta ár, til 20. januar 2017, tá ið eftirmaður hansara, Donald Trump, varð svorin í eið sum forseti.
Tað var í Kogelo í Vesturkenja, at pápi Barack Obama varð føddur. Hóast Obama ongantíð kendi pápa sín av álvara, so verður hann í Kenja mettur sum ein, ið er haðani. Nógvastaðni í Kenja er andilitið á Obama at síggja á blusum, og fólkið í Kenja setir sítt álit á, at Obama fer at gera sítt til at hjálpa fólkinum í Afrika. Pápi Obama var svartur og mamman hvít, men kanningarnar hjá ættargranskarunum vísa, at tað er í móðurættina, at forsetin er í ætt við tann afroamerikanska trælin John Prunch, sum búði í tí, sum nú er staturin Virginia. Kanningarnar hjá ættargranskarunum hava avdúkað, at hesin John Prunch flýddi úr Virginia, men varð tikin í Maryland og dømdur at liva sum trælur. Hann verður tí mettur sum tann fyrsti trælurin í USA, sum er skrásettur sum trælur í amerikonskum skjølum.
Eingin amerikanskur forseti hevur ferðast so nógv í sínum fyrsta emblætisári sum Barack Obama. Fyrstu átta mánaðirnar var hann í 16 londum ella í einum fleiri enn George Bush eldri, sum vitjaði 15 lond í sínum fyrsta forsetaári.
TrúgvEdit
Obama og familja hansara fóru úr Trinity United Church í Chicago í Illinois í 2008, tí at pastorurin, Jeremiah Wright, kom fram við umstríddum útsagnum um millum annað 11. september 2001. Eisini segði hann, at afroamerikanarar áttu heldur at sungið "Gud dømi Amerika" enn "Gud signi Amerika". Fyrst tók Obama frástøðu frá útsagnunum, men seinni varð Obama noyddur at slíta bondini. [1]
PolitikkurEdit
Guantánamo fangaleganEdit
Beinanvegin, Obama fór til arbeiðis sum forseti, gav hann boð um at lata Guantánamofangalegan á Kuba aftur. Obama gav boð um, at øll mál móti fangum í Guantánamoleguni, sum eru undir illgruna fyri yvirgang, skulu steðga fyri fyrst í 120 dagar. Avgerðin ávirkar 21 mál, millum annað eitt mál um deyðadóm yvir fimm fangar, sum eru ákærdir fyri at hava framt yvirgangsálop móti USA 11. september í 2001. Obama lovaðí valstríðnum, at hann fer at steingja fangaleguna í Guantánamo. Hann hevur skotið upp, at fangarnir har skulu koma fyri sivilar dómstólar í USA. Avgerðin vísir, at nýggi forsetin hevur heilt aðra hugsan um Guantánamo enn undanmaður hansara í Hvíta húsinum, George W. Bush. Obama skrivaði undir fráboðanina um Guantánamo í Hvíta húsinum, har varaforsetin, Joe Biden, eisini var hjástaddur.
MarijuanaEdit
Barack Obama er ein av teimum sum heldur at tað er í hægstu tíð at legalisera stoffið í Sambandsríkinum Amerika. "Framhaldandi gransking er komin til niðurstøðuna at hetta stoffið sammett við til dømis alkohol og tubbak er eitt munandi minni farligt stoff, sigur Obama [2]. Hann var fyrr ímóti eini legalisering, men hevur snarað í spurninginum.
DeyðshóttanirEdit
Trygdin rundan um Obama er ómetalig stór og umfatandi. Tá Obama varð tikin í eið sum forseti, vóru heili 5.365 myndatól, ið hildu eygað við økjum, har hátíðarhaldið varð hildið. Ein 20 ára gamal maður úr Colorado er skuldsettur fyri at hava hótt við at drepa Obama.
Talið á deyðshóttanum móti amerikanska forsetanum er vaksið nógv, síðani Barack Obama tók við starvinum í januar 2009. Obama fær umleið 30 deyðshóttanir um dagin. Tað er 400 prosent fleiri, enn fyrrverandi forsetin, George W. Bush [3]. Almenningurin fær ikki innlit í hóttanirnar, sum verða kannaðar av trygdarfólki forsetans, Secret Service. Amerikanskir fjølmiðlar skriva, at nógvar av hóttanir eru rasistiskar, verður sagt.
Friðarheiðursløn NobelsEdit
Klokkan 6 um morgin 10. okt í 2009, vesturamerikanska tíð, bleiv Obama vaktur til tíðindini um, at hann hevði fingið friðarheiðursløn Nobels. Obama sjálvur sigur at hann ikki heldur, at hann hevur uppiborið at fáa heiðurin, tá ein hugsar um fólk sum Nelson Mandela og Martin Luther King. Hinvegin er tað hent fyrr, at fólk hava fingið heiðurin fyri tað, sum tey helst fara at gera.
Har er kortini nógv sum talar fyri, at Obama ikki skuldi fingið heiðurin. Fyri tað fyrsta er hann í tveimum kríggjum, brotini á altjóða mannarættindi undir Bush fáa helst ikki avleiðingar og Guantanamo Bay er enn opin. Obama hevur heldur ikki fingið nógv ítøkulig úrslit. Hann er júst farin undir at royna at fáa frið í Miðeystri, tosar við Norðurkorea og USA er betri dámt enn undir Bush.
Eitt tað einasta ítøkuliga úrslitið er, at USA og Russland hava bundið seg til, at minka um atombumbur teirra, soleiðis at tey ikki kunnu spreingja jørðina í luftina so ofta sum annars. Legg afturat, at nomineringarnar til Nobel heiðurslønina lótu aftur 1. februar - 12 dagar eftir at Obama fekk sessin sum forseti - og ein kann veruliga loyva sær at ivast í, hvørt tað ikki er ov tíðliga, at geva Obama heiðurin.
At amerikanski forsetin Obama bleiv kosin vinnari av friðarheiðursløn Nobels, hevur skapt stórt kjak kring allan heimin. Meðan summi halda avgerðina vera eina djarva avgerð av Nobel-nevndini, eru tað nógv, ið ákæra nevndina fyri at hálova vøkur orð og ætlanir heldur enn ítøkiligar atgerðir við tað, at Obama hevur bert sitið í átta mánaðir sum forseti, og hevur ikki gjørt nógv av sínum orðum til veruleika.
Mest atfinningarsomu røddirnar skýra Nobels-friðarheiðuslønina sum beinleiðis meiningsleysa, og her verður víst á, at Obama sum amerikanskur forseti er ovasti leiðari av amerikanska herðinum, og sostatt er leiðari av tveimum kríggum - í Irak og Afghanistan. Júst sama dag, sum Obama skal taka ímóti heiðurslønini, fer hann eftir ætlan at byrja samráðingar at senda fleiri herðmenn til Afghanistan. Eisini verður víst á, at síðan 20. januar, tá Barack Obama bleiv forseti, eru minst 1373 sivil ósek mennisku í Afghanistan og 2458 sivil í Irak sambært ST og Iraq Body Count. Harumframt hava 377 herðfólk latið lív í Operation Enduring Freedom í Afghanistan og Irak.
Barack Obama, kann eftir øllum at døma takka nýggja formanninum í Nobel-nevndini, Thorbjørn Jagland (Ap), fyri, at hann fær friðarheiðursløn Nobels, skrivar norska blaðið, Verdens Gang. Tríggir limir í nevndini mæltu frá at lata Obama heiðurslønina, tí hann bert hevur sitið í forsetasessinum í níggju mánaðir. Keldur vátta fyri VG, at ein meiriluti í Nobel-nevndini tíðliga í viðgerðini vísti aftur, at amerikanski forsetin skuldi fáa heiðurslønina. Serstakliga vóru Inger-Marie Ytterhorn úr Framburðsflokkinum og fyrrverandi forkvinnan í Høgra-flokkinum, Kaci Kullmann Five, ivasamar um Obama. Ågot Valle úr Sosialistiska Vinstraflokkinum var eisini ivasom. Tá avtornaði varð Nobel-nevndin á einum máli um at lata amerikanska forsetanum friðarheiðurslønina í ár. Sambært VG var tað nevndarformaðurin, fyrrverandi norski forsætisráðharrin, Thorbjørn Jagland, sum strongdi á at lata Barack Obama heiðurslønina, og floksfelagi hansara í nevndini, Sissel Rønbeck, tók undir við honum.


text:
Javnaðarflokkurin og Tjóðveldi vunnu valið við at endurtaka uppí saman og uppí saman aftur, at vit skuldu hava eitt rættvísari samfelag. Nú skuldi ríkidømi í havinum út í hvønn krók í landinum.
Síðani valið hava vit sæð mótmæli omaná mótmæli móti politikkinum hjá sitandi samgongu. Mótmælini eru komin allastaðni frá, frá pensionistum, sjófólki, manningarfeløgum, lesandi og nú mótmælir Klaksvíkar arbeiðarafelag eisini.
Tað má vera lagnunnar speisemi, at nú mótmælir sjálvt arbeiðarin politikkinum hjá javnaðarflokkinum og tjóðveldi. Flokkunum, sum siga seg hava arbeiðaran í sínum hjarta. Hvat meinti formaður javnaðarflokksins við eitt rættvísari og javnari samfelag. Rættvísari og javnari fyri hvønn ? arbeiðaran ? fiskimannin, útróðrarmannin ? pensionistin ? tey lesandi ?
Um uppboðssølan verður samtykt, kunnu vit so vænta, at næsta trekkið hjá javnaðarflokkinum verður, at tann sum kann gjalda mest fyri at fáa eitt alment starv, fær tað ? Ikki bara einaferð, men hvørja ferð uppboðssølan verður ?
Er hetta veruliga rættvísið hjá javnaðarflokkinum, tjóðveldi og framsøkn, sum teir greiddu fólkinum frá áðrenn valið ?
Álvaratos sær samgongan ikki øll tey reyðu ljósini og allar ávaringarnar ? skilir hon ikki álvaran ? Fjøldin hevur nú stórt sæð rópt varskó, síðan samgongan kom til.
Nú átti samgongan at lurta eftir fólkinum og tikið tað til eftirtektar, sum fólkið sigur og ikki ignorera meir.
Elsebeth Mercedis Gunnleygsdóttur
Løgtingskvinna


text:
Afturat øllum hesum hevur Sissal Kampmann saman við Ludvík á Brekku gjørt eina sera flotta plakat, so aftur hesu ferð fáa øll sum keypa Sosialin eitt upprunalistaverk við í keypinum.
Thursday, May 15, 2014
Í Sosialinum í dag
Gløgt, spennandi og undirhaldandi tilfar er í mentanarískoytinum í Sosialinum. Samrøður við tvær áhugarverdar og gávuríkar tónlistakvinnur: Lenu Anderssen og Angeliku Nielsen. Les eina køna greining um, hvussu list verður brúkt innan skúlans gátt. Filmar á netinum – inn í stovuna beint av Býarbókasavninum í Havn. Høvuðsevnið á summarframsýningini í Norðurlandshúsinum er glas – úr øllum Norðurlondum. Og tey mentanarhagtøl, sum er tøk, siga okkum, hvussu ofta vit fara í biograf ella á listasavn, hvussu ofta vit lána eina bók á bókasavninum, hvussu mentanarkrónurnar verða brúktar og nógv annað. Barnamentanarsíðan er aftur at finna í blaðnum við umrøðum av ”Runt heimin við listdetektivunum” og ”Baktus og Karolina”. Listakvinnan Hansina Iversen hevur skrivað grein um íslendsku listakvinnuna Guðrún Einarsdóttir, sum júst nú hevur framsýning á Listasavni Føroya. Heini í Skorini hevur skrivað eina viðmerking til kjakið um javnrættindi hjá LGBTarum, sum eisini verða viðgjørd á framsýningin Gay Greenland í Norðurlandahúsinum í hesum døgum.
Afturat øllum hesum hevur Sissal Kampmann saman við Ludvík á Brekku gjørt eina sera flotta plakat, so aftur hesu ferð fáa øll sum keypa Sosialin eitt upprunalistaverk við í keypinum.
Afturat øllum hesum hevur Sissal Kampmann saman við Ludvík á Brekku gjørt eina sera flotta plakat, so aftur hesu ferð fáa øll sum keypa Sosialin eitt upprunalistaverk við í keypinum.
Posted by Listin at 8:31 AM


text:
- Tíðindi, mentan og ítróttur
Góðar umstøður skulu lokka námsfrøðingar til Eiðis
Á Eiði fara námsfrøðingar og hjálparfólk við námsfrøðiligari ábyrgd at fáa tríggjar tímar eyka um vikuna til fyrireiking og eftirmeting.
Tað samtykti bygdarráðið, týsdagin.
Eykatímarnir til fyrireiking og eftirmeting eru í fyrstu syftu mettir at kosta 30.000 krónur, kommunan rindar kostnaðin og fer at eftirmeta eftir trúggjar mánaðir.
- Við at bøta um viðurskiftini í námsfrøðiliga arbeiðinum, lokka vit vónandi fleiri námsfrøðingar til kommununa, sigur Rógvi Egilstoft, borgarstjóri.
Hann heldur ikki at kommunan gongur í móti semjuni og nýggja sáttmálanum millum Kommunala Arbeiðsgevarafelagið og Pedagogfelagið.
Hoyr innslagið frá útvarpstíðindunum, har Jógvan Skeel Nolsøe eisini tosar við Kristinu Toftegaard Larsen, sum er leiðari í barnagarðinum.
Tak niður
Sí eisini


text:
Í vikuskiftinum var fult umfar hjá kvinnunum. Leygardagin var talan um tveir spennandi og málríkar dystir. 07 Vestur og B36 leiktu á Dungsandi, har dysturin ikki bleiv avgjørdur fyrr enn í 89.minutti. Gestirnir úr B36 vóru á odda 1-0 í hálvleikinum við málið frá Jacobu Langgaard. Men í seinna hálvleiki var tað 07 Vestur sum gjørdi bart. Fyrst skoraði Sesilia Olsen til 1-1, og løtu seinni skoraði Evelin Mastropasqua til 2-1 til 07 Vestur. Støðan helt sær til 81.minutt, tá B36 javnaði eftir at Katlyn Soares gjørdi sjálvmál. Dysturin bleiv avgjørdur í 89.minutti, tá Emma Hansdóttir skoraði vinnandi málið fyri B36 til 3-2.
Við Margáir var avgerðandi toppdystur ímillum EBS/Skála og KÍ. EBS/Skála legði bragdliga fyri og eftir 20 minuttir var heimaliðið á odda 2-0. Málini skoraðu Lea Lisberg og Fríðrún Olsen. Í seinna hálvleiki setti KÍ seg meir á dystin. Eyðvør Klakstein minkaði um munin, tá hálvur tími var eftir at spæla, og í 83.minutti var tað Maria Biskopstø sum javnaði til 2-2. Stutt fyri leiktíð hevði EBS/Skála ein stóran kjans, sum tær tó brendu. 2-2 gjørdist endaliga úrslitið, og tað var eitt úrslit sum ger at KÍ nú er greiður fravorittur til FM-heitið.
Sunnudagin vóru tveir dystir leiktir. HB og NSÍ spældu dramatiskan dyst í Gundadali, har m.a. tvey reyð kort komu. Tað var NSÍ sum legði seg á odda eftir góðar 10 minuttir. Dania Olsen skoraði málið fyri NSÍ. Men beint fyri hálvleik skoraði Kára Djurhuus til 1-1. Í seinna hálvleiki skoraði HB vbæði til 2-1 og 3-1. Fyrst var tað Sarita Mittfoss og síðan Lea Johannesen. Síðstu løtuna bleiv eitt sindur av dramatikki. Fyrst fekk Monika Samuelsen sítt seinna gula kort og síðan fekk Heidi Sevdal tvey gul kort og bleiv víst av vølli. HB vann dystin 3-1 og hevur nú við sigrinum melda seg inn í stríðið um bronsu heiðursmerkið.
Á Argjum tók AB/B71 ímóti Víkingi. Tað var Víkingur sum vann greiðan 7-0 sigur. Jensa Tórolvsdóttir skoraði tvey mál, meðan Bjørg Jarnskor, Maibritt Olsen, Rakul Sørensen, Hanna Højgaard og Maria á Lakjuni skoraðu hvør sítt mál.
Sostatt nærkast KÍ nú FM-heitinum, meðan spenningur eisini er komin í stríðið um triðja plássi, har NSÍ og HB eru í harðari kapping.
Úrslitini í 18. Umfari:
07 Vestur-B36 2-3 (0-1)
EBS/Skála-KÍ 2-2 (2-0)
HB-NSÍ 3-1 (1-1)
AB/B71-Víkingur 0-7 (0-5)
Komandi umfar í Betri Deildini hjá kvinnum verður leikt komandi leygardag tann 2. oktober.


text:
Palmyra Atoll
Palmyra Atoll er eitt tað mest avbyrgda staðið í heiminum. Koralloyggin Palmyra er ein atoll umleið mitt millum Hawai'i og Tuvalu. Oyggjabólkurin hoyrir til USA. Palmyra Koralloyggj hevur 4 íbúgvar í 2015 og fevnir um eitt øki, sum er 12 km2 til víddar. Oyggjarnar liggja uml. 5000 km sunnanfyri Kingman Reef í Polynesia. Oyggjabólkurin fevnir um atoll-oyggjarnar Cooper Island, Kaula Island, Sand Island, Home Islets, Barren Island, Strawn Island, Cooper Island, Aviation Island, Quail Island, Whippoorwill Island, Eastern Island, Papala Island, Pelican Island, Bird Island, Holei Island, Engineer Island, Tanager Island, Marine Island, Kaula Island og Paradise Island.


text:
Aksel V. Johannesen
Aksel Vilhelmsson Johannesen (føddur 8. november 1972 í Klaksvík) er advokatur og politikari fyri Javnaðarflokkin. Hin 15. september 2015 varð hann valdur til Føroya løgmann.
Bakgrund og familja[rætta | rætta wikitekst]
Hann er útbúgvin cand.jur á universitetinum í Keypmannahavn í 2004, og arbeiddi sum advokatur í Tórshavn frá 2007 til hann gjørdist landsstýrismaður. Hann er fyrrverandi formaður í Klaksvíkar Ítróttarfelag, har hann eisini var aktivur fótbóltsleikari.[1]
Aksel V. Johannesen er sonur Vilhelm Johannesen. Hann og kona hansara Katrin Apol eiga trý børn.
Politisk lívsleið[rætta | rætta wikitekst]
2008-2011[rætta | rætta wikitekst]
Á løgtingsvalinum 2008 varð Aksel Johannesen 1. varamaður á tingi fyri Javnaðarflokkin, og møtti stundum, serliga fyri Andrias Petersen. Hann gjørdist landsstýrismaður í heilsumálum tann 16. juli 2009, tá John Johannessen ikki tók av at verða landsstýrismaður eftir Hans Paula Strøm.[2] Hann fór frá sum landsstýrismaður í heilsumálum og tók við landsstýrismaður í fíggjarmálum 21. februar og gjørdist formaður fyri Javnaðarflokkin tann 5. mars 2011. 6. apríl sama ár varð hann varaløgmaður. Høvuðsuppgávan hjá honum sum formanni var at endurreisa flokkin til næsta løgtingsval. [3] 14. november 2011 skifti landsstýrið, og kom Javnaðarflokkurin ikki í landsstýrið. Aksel Johannesen varð tá formaður á tingi fyri Javnaðarflokkin.
Løgtingsvalið 2015[rætta | rætta wikitekst]
Javnaðarflokkurin vann Løgtingsvalið 2015 við 25.1% av atkvøðunum. Aksel sjálvur fekk 2.405 persónligar atkvøður, ið var eitt nýtt føroyskt met. Hann breyt harvið metið hjá Kaj Leo Holm Johannesen, fyrrverandi løgmanni, frá 2011 sum var 1967 persónligar atkvøður.[4] 14. september 2015 varð samgonguskjalið undirskrivað, tað vóru Javnaðarflokkurin, Tjóðveldi og Framsókn ið skrivaðu undir. Nýggja løgtingið hevur fyrsta fundin 15. september 2015, tá verður stjórnin hjá Aksel V. Johannesen útnevnd.
Løgtingsvalið 2019[rætta | rætta wikitekst]
Hóast Aksel V. Johannesen sjálvur fekk 2327 persónligar atkvøður á løgtingsvalinum 2019 – hann gjørdist toppskorarin á valinum –, hevði Javnaðarflokkurin við 2,6% størstu afturgongdina av øllum flokkum. Tveir dagar seinni boðaðu Fólkaflokkurin, Sambandsflokkurin og Miðflokkurin frá, at teir ætlaðu at fara undir samgongusamráðingar, tí teir høvdu tilsamans 17 tinglimir.[5]
Aksel V. Johannesen hevur lagt frá sær sum løgmaður týsdagin 3. september 2019. Hann skal tó virka til nýggjur løgmaður er valdur.[6][7]
Keldur[rætta | rætta wikitekst]
- ↑ Aksel Johannesen á Faroesoccer.com
- ↑ Aksel V. Johannesen í landsstýrið
- ↑ Indberetning nr. 2/2011
- ↑ "Aksel tók øll met - Føroyski portalurin - portal.fo". 2015-09-02. Talgilda eintakið, gjørt eftir tí talgilda frumeintakinum , varð goymt í skjalasavni á netinum tann 2015-09-02. http://archive.today/O3IjI.
- ↑ Leggur frá sær í morgin, kvf.fo, 2. september 2019
- ↑ Aksel V. Johannesen hevur nú lagt frá sær sum løgmaður, in.fo, 3. september 2019
- ↑ Aksel V. Johannesen hevur lagt frá sær, portal.fo, 3. september 2019
Slóðir[rætta | rætta wikitekst]
- Løgmansskrivstovan um Aksel V. Johannesen
- Aksel V. Johannesen hjá Fíggjarmálaráðnum
Andrass Samuelsen | Kristian Djurhuus | Peter Mohr Dam | Hákun Djurhuus | Peter Mohr Dam | Kristian Djurhuus | Atli Pætursson Dam | Pauli Ellefsen | Atli Pætursson Dam | Jógvan Sundstein | Atli Pætursson Dam | Marita Petersen | Edmund Joensen | Anfinn Kallsberg | Jóannes Eidesgaard | Kaj Leo Johannesen | Aksel V. Johannesen | Bárður á Steig Nielsen


text:
Virkisráðgevar
Tað er týdningarmikið, at ALS hevur gott innlit í føroyska arbeiðsmarknaðin, og at arbeiðsgevarar kenna møguleikarnar í ALS. Hetta økir møguleikan fyri, at tú fært rætta starvsfólkið, og arbeiðstøk sleppa aftur til verka.
Vit koma fegin út at práta við teg um tykkara tørv á arbeiðsmegi og um, hvørjar tænastur ALS kann veita arbeiðsgevarum.
Ring til ALS á tlf 349550 og bílegg eina vitjan frá okkara virkisráðgevum. Tú kanst eisini bíleggja eina vitjan her. Og so ert tú sjálvandi vælkomin inn á gólvið á Tinghúsvegi 14 í Havn.


text:
Nú er skjótt Føstulávint, ein siðvenja sum eg, sum barn, minnist var fylt við hugna, grýluklæðum og ikki minst føstulávintsbollum. Tað var so lekkurt, aftaná at hava verið úti í kuldanum og spælt, at koma heim til heimabakaðar føstulávintsbollar. 😉
Føstulávintsbollar
við kremi
Tilfar
Vatnbakstur
70 g glutenfrí havragrýn, blendað til mjøl
80 g eplamjøl
150 g smør
4 egg
3 dl vatn
½ tsk salt
2 tsk sukur
Kakukrem
1 posa kakukrem
5 dl mjólk
Rómakrem
2 dl kakukrem
4 dl róma
1 tsk vaniljusukur
1 spsk florsukur
Glasur
3 spsk kakao
6 spsk kóka vatn
75 g flormelis
Soleiðis gert tú
Vatnbakstur
Set ovnin á 200 stig (heit luft).
Koyr vatn, smør, salt og sukur í eina grýtu og lat koma uppá kók.
Blanda mjølini væl saman.
Tá vatn/smørblandingin kókar, koyrir tú alt mjølið í grýtina og rørur væl uml. ½ – 1 min á hitanum.
Tak grýtuna av hitanum og rør til deiggið sleppur grýtu og skeið og lat kølna eina løtu.
Koyr eitt egg í senn, í deiggi, og rør væl millum hvørt egg (tað ber eisini til at røra við el-pískara).
Forma vatnbaksturdeiggið til bollar, antin við tveimum skeiðum ella brúka sproytiposa (teir vaksa nógv, so lat tað vera sindur av plássi millum teir).
Baka í ca. 25 min. (tað er týdningarmikið at man ikki letur hurðina til ovnin upp, fyrr enn aftaná 15 min., tí annars kann vatnbaksturin fella saman. Aftaná 20-25 min. tekur man ein bolla út og um hann ikki fellur saman, so er vatnbaksurin bakaður nokk).
Sker eitt lítið hol í vatnbaksurbollarnar, tá teir eru liðugt bakaðir, fyri at fáa dampin út, og lat teir kólna á rist, áðrenn teir vera fyltir.
Kakukrem og glasur
Blanda kakukrempulvur og mjólk og rør væl.
Lat standa í 20 min. í køliskápi.
Píska róman saman við florsukuri og vaniljusukuri og blanda tað síðan saman við 2 dl av tí lidna kakukreminum.
Blanda florsukur, kakao og vatn saman til glasur.
Fyll vatnbaksturbollarnar við kakukremi og rómakremi.
Pynta við glasuri.
Prei
Um man dámar væl súltutoy, kann man leggja tað afturat kakukremi og rómakremi sum fylla. Og um man ikki brúkar allan vatnbaksturin til føstulávintsbollar, eru teir eisini væl egnaðir til nátturðan, har kan fyllan t.d. vera laksamousse, rækjusalat ella okkurt heilt triðja.
Um Unn
Eg eiti Unn og búgvi í Keypmannahavn, har eg arbeiði við at tillaga talgildar loysnir til tørvin hjá brúkarunum.
Eg havi cøliaki/glutenviðkvæmi og havi tí gjørt bloggin glutenfrifoodie.dk, har tú kanst finna íblástur til góðan og leskiligan glutenfrían mat og bakstur.


text:
Í nógvum vindi bleiv 1. Betri Stórkapping hildin á Tórsbreyt í gjár. Hóast nógva vindin, so vóru fleiri góð úrslit. Loyparar høvdu nógvan viðvind, meðan spurtarar og miðteinarennarar høvdu nógvan mótvind at stríðast við.
Næsta umfar í Betri Stórkappingini verður hildið 5. juni kl. 14.00 á Tórsbreyt. 5. Juni er eisini 2. Hvítusunnudagur.
Rebekka Fuglø vísir góðan form áðrenn Oyggjaleikirnir á Gotlandi
Øll úrslitini finnast í .pdf her: Úrslit 1. Betri Stórkapping 2017
Myndir, sum Bjørg Svabo hevur tikið, eru at finna í myndasavninum hjá Hvirluni, leinkjan er her: Myndir 1. Betri Stórkapping 2017


text:
Í dag klokkan 15 byrjar ein av teimum meira spennandi dystunum í Effodeildini í ár. Hóast tað bert er annað umfar, so er tað greitt, at dysturin hevur stóran týdning fyri bæði liðini. Bæði liðini eru undan kappingarbyrjan spádd at fáa tað torført í deildini í ár, og tí er tað av størsta týdningi, júst at fáa stig móti hvør øðrum. Skal man trúgva spámonnunum, so koma TB, FC Suðuroy og NSÍ at liggja í tyngra endanum á stigatalvuni í ár, og um so verður, so fáa innanhýsisdystirnar ein enn størri týdning. Hvussu er og ikki, so verður tað eitt sera ágrýtið TB lið, sum í dag fer at dystast við runavíkingar, og vit vóna, at okkara megna at fáa eina góða úrtøku við sær suður aftur.
So gott sum fullmannaðir
Einasti leikarin, ið ikki verður klárur til dagsins dyst, er miðvallarin úr Fámjin, Jón Magnusarson. Hann var nevnuliga so óheppin undir venjing mánakvøldið, at hann beklaði fótin. Jón var í røntguni týsdagin, og hevði tíbetur ikki nakað brot í fótinum. At spæla dyst verður hann so undir ongum umstøðum klárur til enn.
Hópurin er breiður
Eftir at hava sitið yvir tann fyrsta dystin, er liðskiparin, Bárður Dimon klárur til dyst aftur, og væntandi verður hann eisini at síggja í hópinum til dystin í dag. Venjarin, Milan Kuljic hevur tó nógvar evnaríkar leikarar at ráða yvir, og kann líka væl velja eina aðra uppstilling, og enn hava eitt krútsterkt lið.
Hvørjir 16, ið Milan velur, eigur undir øllum umstøðum at vera líkamikið, tí hvør einasti leikari kennir fullvæl sínar uppgávur, og eigur at fara inn á vøllin, og kempa sum ein svakur maður, fyri hvørjum einasta bólti.
Drívið á dreingir


text:
Føroyakort - Grátt
Litríku Føroyar
Vælumtóktu Føroya kortini fáast nú í alskyns litum, og tú finnur heilt sikkurt onkrar litir, sum passa til heima hjá tær ;)
Føroyar eru her teknaðar, so at allir firðir og víkir síggjast.
Einføldu strikurnar á plakatunum gera, at plakatirnar passa til øll rúm í húsinum - køkurin, barnakamarið ella enntá wc. Føroysk plakatlist - klár til at hanga upp í tínum heimi.
Plakatirnar í hesi røðini koma út í A5, A4, A3 & A2 á mattum pappíri og verða latnar uttan rammu.
Ynskir tú at keypa rammu, ber tað tó eisini til.


text:
1922
1922 (MCMXXII) var sambært gregorianska kalendaranum eitt vanligt ár, ið byrjaði á einum sunnudegi.
HendingarEdit
- 11. januar - Fyrsta insulin viðgerð av sukursjúku verður framd í Kanada.
- 8. februar - Hvíta Húsið í USA, fær sítt fyrsta útvarp.
- 28. februar - Egyptaland fær fullveldi frá Englandi.
- 6. mai - Fyrsti bilurin kemur til Føroya. Tað er Júst Sivertsen í Havn, ið eigur bilin.
- 12. mai - Ein 20 tonna tungur loftsteinur lendi í Virginia, USA.
- 30. mai - Lincoln Memorial verður avdúkað í Washington D.C. í USA.
- 18. oktober - BBC, British Broadcasting Company verður sett á stovn, og byrjar útvarpsendingar tann 14. november sama ár.
- 30. oktober - Benito Mussolini verður, sum 39 ára gamal, yngsti forsetisráðharri nakrantíð í Italia.
- 26. november - Howard Carter og Lord Carnarvon opna, sum fyrstu menn í 3000 ár, gravkamar Tutankhamun í Egyptalandi.
- 30. desember - Sovjetsamveldið sett á stovn.
ListEdit
BókmentirEdit
The Waste Land hjá T.S. Elliot Ullysseus hjá James Joyce
ÍtrótturEdit
FótbólturEdit
FøðingarEdit
- 20. mars - Carl Reiner, amerikanskur filmsleikstjóri og sjónleikari (d. 2020).
- 3. apríl - Doris Day, amerikonsk sjónleikarinna (d. 2019)
- 27. apríl - Jack Klugman, amerikanskur sjónleikari (d. 2012)
- 27. mai - Christopher Lee, bretskur sjónleikari (d. 2015)
- 7. juli - Jákup í Jákupsstovu (d. 1976)
- 24. desember - Ava Gardner, amerkanskur sjónleikari (d. 1990)
- 30. desember - Marc Sleen, belgiskur teknari og teknirøðrithøvundur (d. 2016)
AndlátEdit
- 18. november - Marcel Proust, franskur rithøvundur (f. 1871)


text:
FarGen er ein verkætlan undir Ílegusavninum, sum liggur undir Heilsumálaráðnum. Fýra fólk starvast burturav við FarGen, umframt at onnur eru knýtt at verkætlanini :
Noomi O. Gregersen, verkætlanarleiðari
PhD í mýlskari lívfrøði við Aarhus Universitet
Tel. +298 23 30 50
noomi@fargen.fo
Katrin D. Apol, kunningarleiðari
cand.mag í miðlavísindum við Københavns Universitet
Hjánám í føroyskum máli og bókmentum
Tel. +298 23 30 51
katrin@fargen.fo
Leivur Nattestad Lydersen, Starvsstovufyrisitari
Sivilverkfrøðingur í biotøkni við Aalborg Universitet
Tel. +298 23 30 53
leivur@fargen.fo
Ólavur Mortensen, leiðandi verkfrøðingur
Sivilverkfrøðingur í støddfrøði við Danmarks Tekniske Universitet
Tel. +298 25 25 15
olavur@fargen.fo
Onnur
Guðrið Andorsdóttir, stjóri á Ílegusavninum
Hildigunn S. Thomsen, samskipari hjá Ílegusavninum
Bjarni á Steig, yvirlækni - kliniskur ábyrgdarhavi
Pál Weihe, yvirlækni - vísindaligur leiðari
Nina Djurhuus, bioanalytikari
Gunnrið Jóanesarson, bioanalytikari
Rósa Syderbø, arvafrøðilig ráðgeving


text:
Danska fótbóltslandsliðið hevur beina kós til HM í Qatar í 2022, og tað sæst aftur í áhuganum fyri heimadystunum.
Eftir at tað varð útselt móti Skotlandi og Ísrael farnu vikuna kann Dansk Boldspil Union nú eisini boða frá, at alt er útselt til HM undandystirnar ímóti Føroyum og Eysturríki í heyst.
Fjepparafelagið hjá danska landsliðnum hevur havt forkeypsrætt til atgongumerkini.
Samskiparin hjá DBU, Anders Hagen, er spentur upp á stóru upplivingina.
Danmark møtir Eysturríki í Parkini 12. oktober, og 12. november er dysturin millum Danmark og Føroyar, sum altso verður fyri fullum húsum í Parkini.
Danska landsliði er um at hava tryggjað sær – matematiskt – ferðaseðilin til HM eftir seks sigrar í seks dystum.
/ritzau/